ועדת החוקה, חוק ומשפט, כנסת 23, פרוטוקול מספר 55, 2020-07-15 09:30

יעקב אשר: בוקר טוב לכולם.

יעקב אשר: אנחנו נעשה היום אתנחתא מענייני קורונה שאנחנו עסוקים מבוקר עד לילה כאן בוועדה.

יעקב אשר: אנחנו דנים על בקשה לדיון מהיר שאושרה בנשיאות הכנסת: בחינת התקשרותה של המדינה עם קרן וקסנר אשר מתקיימת בניגוד לחוק ולמנהל התיקון, של חבר הכנסת שלמה קרעי.

אלי אבידר: מה סדר היום?

אלי אבידר: מה אתה מתכנן?

יעקב אשר: אנחנו ניתן לו להגיד את שלו, ניתן לקרן שאני מבין שנמצאים פה גם להגיד את שלהם, חברי הכנסת יגידו את שלהם.

אלי אבידר: אפשר להגיד אחריו?

יעקב אשר: יותר נכון שהוא יגיד ושהקרן תגיד את שלה.

יעקב אשר: אתה רוצה שחברי הכנסת יהיו קודם?

אלי אבידר: אני אשמח.

אלי אבידר: לא אכפת לי להיות האחרון אבל חברי כנסת, לדעתי.

יעקב אשר: איך שאתם רוצים.

יעקב אשר: אני, כרגיל, מנסה לזרום איתכם עד שאתם מתחילים לברוח לי לצדדים ואז אנחנו מיישרים.

שלמה קרעי: תודה, אדוני היושב-ראש, לא ביקשתי את הדיון הזה כדי להלין על פעילותה העצמאית של קרן כלשהי.

שלמה קרעי: אין לי טענות כלפיהם.

שלמה קרעי: הם מנסים לקדם את מה שחשוב וראוי בעיניהם.

שלמה קרעי: הם גם רשאים לעשות מה שהם רוצים ואיפה שהם רוצים בהתאם לחוק של המדינה שבה הם פועלים.

שלמה קרעי: הטענה שלי היא כלפי מקבלי ההחלטות הרלבנטיים במדינת ישראל.

שלמה קרעי: המטרה שלי היא לגרום לכך שמדינת ישראל וכל רשות שלה: נציבות שירות המדינה, המשטרה, הצבא, הפרקליטות, בתי המשפט וכל רשות אחרת לא ישלחו פקידים אל הלא נודע.

שלמה קרעי: אהוד ברק הוא סיפור גדול תקשורתית וגם עליו אדבר.

שלמה קרעי: אבל מה שמעניין את אזרחי ישראל זו ההשפעה של הקרן על פקידי הציבור שלנו באופן אנטי דמוקרטי ואולי אף אנרכיסטי.

שלמה קרעי: מה שמעניין את אזרחי ישראל זה ניקיון הכפיים ואי התלות של עובדי הציבור שלנו ממחויבות לקרן זרה – אני אתן דוגמאות לכך בהמשך – לאחר שהם קיבלו במישרין או בעקיפין מתנה של כמעט מיליון שקל.

שלמה קרעי: מה שמעניין את אזרחי ישראל הוא מה הם עושים בקרן עם המידע האדיר שיש להם על בכירי השירות הציבורי של מדינת ישראל, כולל בכירי מערכת הביטחון.

שלמה קרעי: מי חשוף למידע הזה?

שלמה קרעי: היכן הוא שמור?

שלמה קרעי: מה שמעניין את אזרחי ישראל ,זה ההתקשרות של המדינה, של נציבות שירות המדינה, של הצבא ועוד גופים עם הקרן בניגוד לחוק המתנות.

שלמה קרעי: בנוסף מה שמעניין זה מדוע עובדי מדינה ממשיכים לקבל שכר מלא מהמדינה בעת שהותם בתכנית הקרן?

שלמה קרעי: גם אם דבר כזה נפוץ בתכניות אחרות שאינן קשורות לקרן, יש לקבל תשובות על כך במיוחד כשמדובר בהתערבות זרה.

שלמה קרעי: מכיוון שאני יודע שמגיעים לכאן, לפי הפרסום, הרבה מליצי יושר לקרן יש לי גם כמה שאלות.

שלמה קרעי: נתחיל בסיפור של הקרן עם אהוד ברק.

שלמה קרעי: הסיפור מעלה שאלות ותהיות רבות וחמורות.

קריאה: מה הקשר?

יעקב אשר: מותר לו להגיד מה שהוא רוצה וכל אחד יענה מה שהוא רוצה.

יעקב אשר: זהו.

יעקב אשר: הכול בסדר.

שלמה קרעי: לפני כמה ימים אחרי שנים של שתיקה פתאום נזכרה הקרן להוציא מסמכים לתקשורת על מה קיבל אהוד ברק 2.3 מיליון דולר מהקרן.

שלמה קרעי: בעקבות המסמך הזה החליט כתב מסוים, שפרסם תחקיר על הקרן במוצאי שבת האחרונה שהדיון הזה מתייתר כי כל השאלות נענו בתחקיר שלו.

שלמה קרעי: אני אומר בדיוק להיפך: המסמך שיצא, לפי המידע שנמצא בידי, מלא בלא מעט שקרים וסילופים.

שלמה קרעי: תוכנו וגם העת לפרסומו מעלים שאלות קשות.

שלמה קרעי: ראשית, הקרן מבקשת שני מחקרים, כביכול, מראש ממשלת ישראל לשעבר ומציעה לו כעשרה מיליון שקלים תמורתם.

שלמה קרעי: מדובר בסכום חסר פרופורציה לתפוקה הנדרשת המעלה שאלה לגבי המחקרים האמיתיים שביקשו מאהוד ברק: מה רצו להשיג מאהוד ברק עם סכום הזוי תמורת 300 עמודים?

שלמה קרעי: בנוסף, ההצהרה הזו היא בניגוד למכתב ששלחה נשיאת הקרן לנציבות שירות המדינה כאן בישראל, ובה הצהירה שהכסף שניתן לברק הוא במסגרת הפילנתרופיה של הקרן.

שלמה קרעי: פילנתרופיה הפכה להיות מחקר.

שלמה קרעי: יתירה מכך, הקרן בעצמה אומרת כי רק מחקר אחד הוגש, ואף על פי שהשני לא הוכן מעולם הם עדיין שילמו לברק את הסכום במלואו ולא ביקשו החזר.

שלמה קרעי: למישהו כאן זה נשמע הגיוני?

שלמה קרעי: מי נותן כמיליון דולר, בהנחה שאנחנו מאמינים לסיפור הזה, ככה סתם בחינם?

שלמה קרעי: גם התאריכים שהקרן ציינה מעלים קושי רב וחלקם אף מטעים בכוונה תחילה.

שלמה קרעי: דובר שם על 2004 עד 2006 בהם לדברי הקרן: "אהוד ברק היה אזרח פרטי שפרש מהשירות הציבורי".

שלמה קרעי: אז זהו שלא.

שלמה קרעי: ב-2004 ברק כבר הכריז על התמודדותו לראשות מפלגת העבודה, ליתר דיוק ב-5 בנובמבר 2004 הודיע ברק על שובו לחיים הפוליטיים ועל כוונתו להתמודד על ראשות מפלגת העבודה.

שלמה קרעי: רק בספטמבר 2005 פרש רשמית מהמרוץ.

שלמה קרעי: האם יש כאן תרומה אסורה לפריימריז שלו?

שלמה קרעי: מיליון דולר בשנת 2004, 505 אלף דולר בשנת 2005, ו-800 אלף דולר בשנת 2006.

שלמה קרעי: והכי מדאיג זה מועד הוויתור של הקרן הפילנתרופית על הכסף שאהוד ברק היה צריך להחזיר לה למרות שלא ביצע את המחקר השני.

שלמה קרעי: זה היה עם מינויו לשר הביטחון של מדינת ישראל.

שלמה קרעי: אתם מבינים?

שלמה קרעי: קרן זרה ועשירה נותנת סכום עתק לשר הביטחון של ישראל.

שלמה קרעי: רק תארו לכם אלו חקירות היו נפתחות כאן אם היה מדובר במישהו מהצד הנכון או הלא נכון – תלוי לפי מי – של המפה הפוליטית.

שלמה קרעי: האם ברק עשה משהו למען הקרן במשרד הביטחון ובצה"ל?

שלמה קרעי: האם הקרן ביקשה ממנו משהו שנוגע למשרד הביטחון?

שלמה קרעי: לפי הפרסומים בארצות הברית, גם יתר הפרטים במסמך של הקרן על אהוד ברק הם שקר.

שלמה קרעי: אפשטיין, הפדופיל המורשע - -

אלי אבידר: מה עכשיו?

אלי אבידר: אתה רוצה להתחיל לדבר על ה"פוסיקט" עכשיו?

שלמה קרעי: בניגוד מוחלט לכל מה שהקרן רשמה במסמכים שלה בימים האחרונים היה חלק אינטגרלי מהקרן - -

אלי אבידר: אל תוריד את הרמה.

אוסנת הילה מארק: אל תוריד אתה את הרמה - -

שלמה קרעי: - - הוא היה סגן נשיא של הקרן.

אלי אבידר: אל תוריד את הרמה, אל תוריד את הרמה.

אוסנת הילה מארק: - - מה נראה לך?

שלמה קרעי: הוא היה סגן נשיא של הקרן.

שלמה קרעי: איך אתם מעיזים לשקר במצח נחושה ולומר שהוא רק טיפל במסמכים ובניירות?

שלמה קרעי: - -

אלי אבידר: אל תוריד את הרמה.

אלי אבידר: קיבלת את זה בוואטסאפ מהילד מהפוסיקט?

אלי אבידר: אל תוריד את הרמה של הדיון פה.

שלמה קרעי: הקרן כתבה שהוא מטפל רק במסמכים ובניירות.

יעקב אשר: אלי, אלי.

אלי אבידר: אתה הבטחת, אדוני, שאתה לא מוריד פה את הרמה בדיון.

יעקב אשר: אלי, תקשיב, אני אומר לך שוב- -

אלי אבידר: לא.

אלי אבידר: אתה אמרת שלא נדבר שטויות בוועדה הזאת.

אלי אבידר: אמרת שמקיימים דיון.

אלי אבידר: אתה לא תוריד את הרמה של הדיון הזה.

יעקב אשר: אנחנו מקיימים דיון.

יעקב אשר: אנחנו נמצאים כרגע בזכותו להעלות את הדברים שהוא רוצה להעלות אף על פי שזה לא היה על הכתב.

אלי אבידר: אז תעזוב אותו.

שלמה קרעי: אני מבין שאצלכם זה דיקטטורה, מר אבידר.

שלמה קרעי: אצלכם זה דיקטטורה ואסור לדבר - -

יעקב אשר: אבל מה שאתה עושה עכשיו - -

שלמה קרעי: - - כאן

שלמה קרעי: אני יכול לדבר ואתה תענה את מה שיש לך לענות.

אלי אבידר: תקשיב לי טוב – אל תוריד את הרמה פה.

יעקב אשר: אלי, אלי.

שלמה קרעי: מי שמוריד את הרמה זה אתה שיושב כאן כמו - - -

אלי אבידר: אל תוריד את הרמה של הדיון ותתבייש לך.

אלי אבידר: אל תוריד את הרמה פה.

אוסנת הילה מארק: אבל, אלי, למה הערות כאלה מגעילות?

אוסנת הילה מארק: מה זה הדבר הזה?

אלי אבידר: אל תוריד את הרמה של הדיון הזה.

יעקב אשר: אלי, אני קודם כול רוצה למסור לכם הודעה: מי שבונה על זה שאני הולך להוציא מישהו היום מהישיבה – אני לא אוציא אף אחד.

יעקב אשר: בלי נדר.

קריאה: חבל.

יעקב אשר: זה לא חבל כי לפעמים זה חלק מהאינסנטיב לעשות את הרעש יותר חזק מכל הכיוונים.

יעקב אשר: אתה הערת הערה – זכותו להגיד או לא להגיד.

יעקב אשר: אם אתה רוצה אל תקיים על זה דיון – אל תענה על זה או כן תענה על זה.

יעקב אשר: מה שאתה עושה עכשיו – אתה בדיוק הולך - -

אלי אבידר: אני קיימתי איתך שיחה לפני זה, אמרת לי שאתה לא תיתן - -

שלמה קרעי: נראה לי שאני אסתדר איתו.

יעקב אשר: אלי, עם כל הכבוד, אנחנו לא קיימנו שיחה.

יעקב אשר: אתה שאלת אותי ואמרתי שכל אחד יגיד את שלו.

יעקב אשר: נקודה.

אלי אבידר: מה, אנחנו צריכים להקליט?

יעקב אשר: אתה רוצה להתחיל להקליט?

יעקב אשר: אתה יכול להתחיל להקליט.

יעקב אשר: אין בעיה.

יעקב אשר: אתה רוצה להפוך את זה לשואו, תהפוך את זה אתה לשואו.

יעקב אשר: אני הולך לתת לכל אחד לומר את דברו.

יעקב אשר: הוא בוחר לעצמו מה הוא יאמר או לא יאמר גם אם זה לטעמך, גם אם זה לטעמו של מישהו אחר וגם אם זה לטעמי או לא.

יעקב אשר: זה רק מיותר.

יעקב אשר: אין חוק בתקנון הכנסת שאוסר לו לומר דברים נוספים שלא היו כתובים בדיוק במכתב שלו כשהוא ביקש את הדיון.

יעקב אשר: זה הכול, עזוב.

שלמה קרעי: תודה, אדוני היושב-ראש, אני אחזור על הפסקה האחרונה: לפי הפרסומים בארצות הברית, גם יתר הפרטים במסמך של אהוד ברק הם שקר.

שלמה קרעי: אפשטיין, הפדופיל המורשע, בניגוד מוחלט לכל מה שהקרן רשמה במסמכים שלה בימים האחרונים, היה חלק אינטגרלי מהקרן.

שלמה קרעי: הוא היה סגן נשיא.

שלמה קרעי: איך אתם מעיזים לומר שהוא רק טיפל במסמכים ובניירת?

שלמה קרעי: ידו הייתה בכול ויד כל בו באישור המייסד לסלי וקסנר.

שלמה קרעי: יתרה מכך, הקרן קבעה במסמכים כי אפשטיין לא תרם אפילו דולר לקרן.

שלמה קרעי: מהמסמכים שבידינו הוא תרם לפחות 9.5 מיליון דולר בשנת 2001.

שלמה קרעי: לא תרם דולר?

שלמה קרעי: מסמכים רשמיים של ארצות-הברית שהוא מעידים שהוא תרם 9.5 מיליון דולר לפחות.

יעקב אשר: שלמה, תתמקד בנושא הזה.

שלמה קרעי: תודה, אדוני היושב-ראש.

שלמה קרעי: האם מישהו מאיתנו חושב שראוי שישראל תיתמך על-ידי קרן שמשאביה וכספה הגיעו מפדופילים?

שלמה קרעי: עושה רושם שהקרן הזו במכתב שלה ניסתה לפתור בעיה ציבורית שיש לה בישראל, ואולי יצרה לעצמה בעיה קשה מול רשויות המס בארצות-הברית .

שלמה קרעי: זה לא לדיון הזה אבל גם זה צריך להיבדק.

שלמה קרעי: קרן כל כך עשירה ומשפיעה, מפרסמת מסמך בעייתי, מלא הטעיות והסתרות, אפילו בשמו של נציב שירות המדינה טעתה.

שלמה קרעי: מה יש לכם להסתיר?

שלמה קרעי: הקרן ביקשה מיושב-ראש הוועדה להשמיע כאן את בוגרי הקרן שלה.

שלמה קרעי: רובם ככולם עובדי מדינה בעבר או בהווה.

שלמה קרעי: מי שעובד מדינה בהווה ודאי לא יכול לדבר כאן ללא אישור השר הממונה עליו.

שלמה קרעי: מי שבעבר, הרי שעליו לשקול הדק היטב את מילותיו ולא להצטרף לחגיגת השקרים.

שלמה קרעי: עכשיו, אותי לא מעניין וזה לא רלבנטי מי הבוגרים ברמה הפרסונלית.

שלמה קרעי: אני בטוח שיש ביניהם גם ראויים וטובים למרות שלפי דוח של הצוות הבין-משרדי אין שם אף לא חרדי או אתיופי אחד, וכמעט אין תושבי פריפריה חברתית וגיאוגרפית.

שלמה קרעי: אותי מעניין הגופים שעליהם הם משפיעים עם האג'נדה הלא דמוקרטית שהוטמעה בתוך תכני הלימוד.

שלמה קרעי: אם התכנית באמת עולה כמיליון שקל לתלמיד, מישהו מהתלמידים לא ירגיש מחויב לה ולצרכיה לשנים רבות?

שלמה קרעי: הרי תכנית הלימודים מתבססת על בית-הספר למנהיגות "קנדי" בארצות הברית.

יעקב אשר: שלמה, אנחנו רוצים להתקדם.

שלמה קרעי: אחת הדמויות הפדגוגיות המרכזיות בתכנית הלימודים היא פרופ' רונלד חפץ.

שלמה קרעי: הוא מחזיק בתפיסה שנויה במחלוקת וטעונה פוליטית לגבי מקומם ומידת עצמאותם של עובדי ציבור שאינם נבחרים.

שלמה קרעי: יש לו תיאוריה לגבי מנהיגות מסתגלת.

שלמה קרעי: לשיטתו, ההתנתקות והסכמי אוסלו למשל הם מודלים למנהיגות ראויה.

שלמה קרעי: אלה אירועים חמורים המביישים את ההיסטוריה של מדינת ישראל.

שלמה קרעי: אין לי בעיה עם האיש ודעותיו החשוכות וההזויות האלו.

שלמה קרעי: אבל נראה לכם הגיוני שהמדינה שולחת את בכירי השירות הציבורי להתחנך אצלו?

שלמה קרעי: לפי חפץ, מנהיג טוב הוא כזה שמצליח לקדם את מדיניותו בניגוד למדיניות נבחרי הציבור.

שלמה קרעי: עד שנת 2006 נאמר במפורש בקול הקורא שהתכנית מתמקדת במתן כלים לקביעת מדיניות.

שלמה קרעי: זוהי חתרנות פקידותית.

שלמה קרעי: עכשיו, נכון, זו כבר נהייתה שיטה שפקידים קובעים איך המדינה הזו תתנהל – משופטי בג"ץ דרך היועמ"ש ועוד כל מיני פקידים במשרדים ממשלתיים.

שלמה קרעי: אבל למישהו זה נראה ראוי?

שלמה קרעי: דמוקרטי?

שלמה קרעי: שהרעל האנטי דמוקרטי הזה יוחדר לראשם של פקידינו הבכירים ביותר ואז יישלחו חזרה למדינת ישראל ליישם את זה?

שלמה קרעי: בקרן וקסנר קיימת הטיה ברורה לשמאל.

שלמה קרעי: הקרן גיבתה קמפיין שקרא ליהודים אמריקניים לחדול מתרומות לקק"ל עקב פעילותה ביהודה ושומרון.

שלמה קרעי: כשראש הממשלה רצה למנות את עפרה ברכה שהייתה ידועה בימניותה, לנציבת שירות המדינה, בוגרי קרן וקסנר ופורום נשות וקסנר נלחמו במינוי בכל תוקף עד שהגיעו לבג"ץ, ושם בראש ההרכב עמד, לא פחות, מאשר בוגר וקסנר השופט פוגלמן.

שלמה קרעי: ברור לכם מה הייתה ההחלטה – המינוי שלה נפסל, כמובן.

שלמה קרעי: אני חוזר ואומר, העניין המרכזי בעיניי, גם אם הוא נראה טריוויאלי, הוא שליחתם, כביכול באישור המדינה, של פקידים בכירים, קצינים בצבא ובמשטרה ללימודים במימון מלא אצל קרן זרה ובעייתית.

שלמה קרעי: אסור לנו לאפשר זאת.

יעקב אשר: שלמה, אם אתה רוצה רק נאום אז זה יכול להיגמר בתור שלך.

שלמה קרעי: אני כבר מסיים, אדוני היושב-ראש.

שלמה קרעי: הנושא זכה לשיתוף פעולה מצד הממשלה.

שלמה קרעי: זה לא אומר שצריך להמשיך לאחוז בטעות הזאת.

שלמה קרעי: הנתונים שנחשפו על ידי אראל סגל ותנועת "אם תרצו" בתקופה האחרונה לא היו ידועים בזמנו.

שלמה קרעי: יתרה מכך, הכנסת ריבונית לפקח ולהמליץ המלצות גם אם הן לא מוצאות חן בעיני הממשלה.

שלמה קרעי: במקרה שלנו, בכל אופן, הממשלה תומכת בהקפאת ההתקשרות עד שהעננה מעל פעילות הקרן תתבהר.

שלמה קרעי: לסיכומו של דבר אומר כך: 1.

שלמה קרעי: אין שום הצדקה לכך שמדינת ישראל תיתמך על-ידי קרן זרה שתיתן מתנה בשווי של כמיליון שקל לכל תלמיד, לפקידים הבכירים שלנו.

שלמה קרעי: 2.

שלמה קרעי: הדרך שבה ההתקשרות מתקיימת כיום מעלה שאלות ותהיות לגבי חוקיות ואתיות ההתקשרות.

שלמה קרעי: 3.

שלמה קרעי: לקרן הזו יש בעיות משל עצמה מול מערכת החוק בארצות הברית, ומדינת ישראל צריכה להתרחק מזה ככל הניתן.

שלמה קרעי: 4.

שלמה קרעי: הנאמנות הכספית והאידיאולוגית של חלק מבוגריה כאן במדינת ישראל מסכנת את המדינה ואת הדמוקרטיה בישראל.

שלמה קרעי: 5.

שלמה קרעי: ההתקשרות הזו בכל מקום בשירות הציבורי בישראל חייבת להיפסק לאלתר ולא להתחדש שוב.

שלמה קרעי: 6.

שלמה קרעי: אם ראשי הגופים בישראל, בשירות המדינה, בצבא במשטרה ועוד, לא יפסיקו את ההתקשרות הזו, בין היתר, כי חלק מראשי אותם ארגונים הם בוגרי הקרן שכנראה חייבים לה המון, אנחנו נדאג לקבוע זאת בחוק.

שלמה קרעי: תודה רבה.

יעקב אשר: אני מציע, לפחות לפי השקפת עולמי הדיונית כרגע והסתכלות על השעון, אני מציע לתת לנציג אחד מקרן וקסנר לענות ולאחר מכן חברי הכנסת.

יאיר גולן: לענות לדברי הבלע והשקר.

יאיר גולן: לענות לדברי הבלע והשקר.

שלמה קרעי: תענה עם עובדות, בוגר וקסנר.

יאיר גולן: הבלע והשקר.

יעקב אשר: אני חושב שזה יותר - - -

יאיר גולן: השמצות פרועות.

יעקב אשר: בוקר טוב, יאיר גולן.

יאיר גולן: בוקר טוב.

זיו מאור: יש עוד הרבה דברים לומר על הקרן.

יאיר גולן: חבורת פשיסטים.

יעקב אשר: מי אדוני?

זיו מאור: זיו מאור, היועץ המשפטי של אם תרצו.

זיו מאור: יש עוד הרבה דברים מעבר לדברים שאמר חבר הכנסת קרעי שיש לומר.

יעקב אשר: אין לך כרגע זכות דיבור.

זיו מאור: אני מבקש.

יעקב אשר: אני הצעתי שאם חבריי חברי הכנסת מעדיפים קודם לדבר אז כך זה יהיה.

יעקב אשר: נעשה לפי סדר הישיבה?

בצלאל סמוטריץ': אני מציע שהקרן תדבר קודם.

יאיר גולן: אדוני היושב-ראש, צריך לתת לקרן להגיב לפני דברי חברי הכנסת.

אלי אבידר: יש פה טיעונים שהקרן צריכה לענות עליהם, ואני חושב שגם אנחנו צריכים לדבר לפני שהם עונים.

איתן גינזבורג: איך אתה יכול להשיב על משהו שעוד לא שמעת?

אלי אבידר: איתן, בבקשה.

איתן גינזבורג: תאפשר לקרן לדבר.

אלי אבידר: אני לא רוצה למנוע מהם לדבר, אני רוצה לדבר לפניהם.

אלי אבידר: זה הכול.

בצלאל סמוטריץ': אני מציע שניתן לו לדבר ואז לקרן.

יעקב אשר: טוב.

יעקב אשר: על דעת כולם?

יעקב אשר: אלי אבידר, בבקשה.

אלי אבידר: אדוני היושב-ראש, בשנת 1993 הגעתי לפילדלפיה, הייתי סגן קונסול.

אלי אבידר: חלק מהטיפול של פילדלפיה הייתה במדינת אוהיו.

אלי אבידר: מדינת אוהיו הייתה תמיד אנטי ישראלית למרות שהיו שם קהילות גדולות – בקליבלנד, בקולומבוס ועוד קהילות קטנות בינגסטאון, קנטון ואקרון.

אלי אבידר: אני לא פגשתי מימיי את לסלי וקסנר.

אלי אבידר: האיש היה לא פחות מאגדה.

אלי אבידר: האיש הזה לקח 11 חברי קונגרס רפובליקנים שהצביעו תמיד נגד ישראל והפך אותם לציונים; היו להם קהלים ערביים במדינות שלהם – הוא לקח אותם לטיול בישראל, ואני ראיתי במו עיניי בהצבעות בקונגרס איך ה-11 האלה תמכו במדינת ישראל.

אלי אבידר: ואני רוצה להגיד משהו: כל האנשים שפה ידברו נגד קרן וקסנר צריכים לחיות ארבעה גלגולים כדי להגיע לרבע ממה שהאיש הזה עשה למען מדינת ישראל.

שלמה קרעי: ולכן הקרן מונעת תרומות ליהודה ושומרון.

אלי אבידר: הדבר הזה פשוט מרתיח את דמי.

אלי אבידר: אני מכיר בוגרי קרן וקסנר.

אלי אבידר: עם כל הכבוד לקרעי, כן, הם לא תומכים ביאיר נתניהו, מה לעשות.

אלי אבידר: הם ימנים יותר ממך.

אלי אבידר: אתה עוד לפני שנולדת הם היו ימנים.

שלמה קרעי: ולכן הם מונעים פעילות ביהודה ושומרון.

אלי אבידר: אם אתה תמשיך להפריע לי, תאמין לי – אני אעשה את זה פרויקט – אתה לא תדבר יותר.

אלי אבידר: אני רק רוצה להגיד את הדבר הבא: להטיל דופי בבוגרי קרן וקסנר זה פשוט פשע.

אלי אבידר: הקרן לוקחת אותם – לאן היא לוקחת אותם?

אלי אבידר: היא לוקחת אותם לאיזו סדנה?

אלי אבידר: היא לוקחת אותם להרווארד, לוקחת פקידים בכירים כדי שילמדו מטובי המרצים – זה מה שהיא עושה.

שלמה קרעי: מה אתה קיבלת מקרן וקסנר?

אלי אבידר: שקט.

אלי אבידר: תן לדבר.

יעקב אשר: תודה, אלי.

אלי אבידר: לא.

אלי אבידר: אתה נתת לו לדבר שעה.

אלי אבידר: תן לי להגיב.

יעקב אשר: אלי, דקה.

אלי אבידר: יעקב, אתה נתת לו לדבר שעה.

שלמה קרעי: נכון, כי אני יוזם הדיון.

יעקב אשר: אלי, תקשיב לי - -

אלי אבידר: יעקב, תן לי לסיים, זה לא ייקח הרבה זמן.

אלי אבידר: אוקיי?

אלי אבידר: רק תדאג שהוא לא יפריע.

שלמה קרעי: רק תזכור שהילדים בחופשה, והם נבהלים מצעקות.

אלי אבידר: תבדוק בוואטסאפים מי שלח לך – תראה איפה הוא נמצא עכשיו.

אלי אבידר: להגיד שבוגרי הקרן קיבלו מתנה של מיליון שקל בלי שהם שילמו עליה מס – אני מציע להתקשר לערן יעקב.

אלי אבידר: אתה יודע מה, נעזוב את ערן.

אלי אבידר: לא ניתן את הנייד שלו.

אלי אבידר: יש אנשים שקיבלו הרבה יותר מיליונים.

אלי אבידר: יש תיקי מניות שעדיין לא נחקרו.

אלי אבידר: ואתם מספרים פה על עובדי ציבור שמקבלים מיליון שקל?

אלי אבידר: הדבר הנוסף שצריך להגיד - -

יעקב אשר: ואחרון.

אלי אבידר: - - אין להכניס לדבר הזה - -

שלמה קרעי: מה עם המיליונים שנכנסו לחשבון של הבת של ליברמן?

שלמה קרעי: גם מזה אכפת לך?

יעקב אשר: שלמה.

אלי אבידר: תקשיב, אתה דוקטור שמופעל על-ידי ילד שאני לא רוצה להגיד לך באיזה מועדון הוא הסתובב.

שלמה קרעי: עדיף מאשר מי שמופעל על-ידי ליברמן.

אלי אבידר: תן לי להמשיך לסיום.

אלי אבידר: לקרוא לקרן וקסנר קרן זרה עם תפיסה של קרן אנרכיסטית שמאלנית שרוצה לפרק את החברה הישראלית מבפנים – אין שקר גדול מזה, אין פשע גדול מזה, אין הטלת דופי גדולה מזה.

יעקב אשר: תודה.

אלי אבידר: זה לא תודה.

אלי אבידר: אתם צריכים להתבייש במה שאתם עושים.

אלי אבידר: אתם לא תעשו פה דיקטטורה של דעות לאנשים.

אלי אבידר: האנשים האלה הם אנשים טובים - -

יעקב אשר: תודה רבה.

אלי אבידר: - - אתה צריך לחיות ארבע פעמים כדי להגיע לרבע מהם.

יעקב אשר: אלי, תודה רבה.

יעקב אשר: מי מדבר מטעם קרן וקסנר?

יעקב אשר: מר רענן אביטל?

איתן גינזבורג: עידו נחושתן.

יעקב אשר: מי מדבר מטעמכם כרגע?

עידו נחושתן: אני מבקש לדבר ראשון.

שלמה קרעי: רק לומר – הוא השני שמדבר מטעמם, לא הראשון.

יעקב אשר: שלמה, אם אתה רוצה דיון אז יהיה דיון - -

קריאה: הוא לא רוצה דיון.

קריאה: הוא רוצה הצגה.

קריאה: הוא קיבל את ההצגה.

יעקב אשר: - - אם אתה רוצה שואו - - -

איתן גינזבורג: אל תפריע להם, שלמה.

איתן גינזבורג: אף אחד לא הפריע לך.

יעקב אשר: אני לא יודע להיות סטטיסט בזה.

יעקב אשר: אני מבקש – אל תפריעו, כל אחד יגיד את שלו.

יאיר גולן: אני מבקש, האלוף במילואים עידו נחושתן, נא תציג את עצמך.

שלמה קרעי: תסביר לנו איפה למדת להשוות את ישראל לנאצים.

יעקב אשר: תודה, שלמה.

יעקב אשר: בחדר הזה אני יושב-ראש.

יעקב אשר: יש פה חדרים אחרים שאתה היית יושב-ראש.

יעקב אשר: בדיוק רציתי לבקש שהוא יציג את עצמו ואת תפקידו.

יעקב אשר: אנחנו קוראים לזה כאן בוועדה – שם ותפקיד לפרוטוקול.

עידו נחושתן: תודה, אדוני היושב-ראש, חברי הוועדה הנכבדים, שמי עידו נחושתן ואני מופיע בפניכם היום כיושב-ראש הוועדה המייעצת של קרן וקסנר בישראל, תפקיד שאני ממלא כבר שש שנים בגאווה רבה.

עידו נחושתן: אני מודה לך, אדוני היושב-ראש, על ההזדמנות לשאת דברים בפני הוועדה ולהרחיב מעט את היריעה על הקרן ופועלה ארוך השנים בישראל.

עידו נחושתן: אם אני יכול לפתוח בנימה אישית – אני נכנסתי לראשונה בשערי המשכן הזה, אגב גם לוועדת חוקה, חוק ומשפט לפני למעלה מ-50 שנה כשאבי הושבע לחבר הכנסת השביעית מטעם תנועת החירות, גח"ל.

עידו נחושתן: הוא היה חבר בוועדה הזאת.

עידו נחושתן: מאז הזדמן לי להופיע בוועדות הכנסת בתפקידים שונים במהלך שירותי הצבאי.

עידו נחושתן: סיימתי אותו כמפקד חיל האוויר לפני שמונה שנים.

עידו נחושתן: אבל אני מודה ומתוודה שההופעה היום בפני הוועדה היא בנסיבות שאני לא העליתי על דעתי.

עידו נחושתן: אני בטוח, אדוני היושב-ראש וחברי הוועדה, שאתם תיווכחו לדעת שמקורן של הנסיבות האלה הוא בטעות ואי הבנה גדולה אם לא יותר מזה.

עידו נחושתן: קרן וקסנר היא פרי פועלו ויוזמתו של לסלי וקסנר, נדבן יהודי אמריקני מקולומבוס אוהיו, ציוני נלהב שכל מבוקשו היה, והוא עדיין, לתרום למדינת ישראל ולחזקה באמצעות מתן ההכשרה האיכותית ביותר למשרתי הציבור בישראל, ובכך להביא להשבחת השירות הציבורי בישראל כולה.

עידו נחושתן: כמאמר דבריו של יאנוש קורצ'ק: "הדואג לדורות משקיע בחינוך".

עידו נחושתן: הקרן הייתה חלוצה בשדה פיתוח המנהיגות בשירות הציבורי בישראל כשחנכה ב-1989 את תכנית העמיתים בבית הספר למינהל ציבורי על-שם קנדי שבאוניברסיטת הרווארד.

עידו נחושתן: הרווארד נבחרה משום שהקרן רצתה לתת לבוגריה את הטוב ביותר, לא פחות.

עידו נחושתן: בשנת 2014 היא אף הגדילה והכפילה את ההשקעות שלה בארץ בהכשרות השירות הציבורי כשחנכה בנוסף את תכנית הבכירים.

עידו נחושתן: משפחת וקסנר היא התורמת היחידה לקרן מאז ומעולם.

עידו נחושתן: זה די חסר תקדים.

עידו נחושתן: במשך 31 שנות פעילותה בארץ העמידה הקרן 532 בוגרים של התכניות השונות, והם פרוסים למלוא אורכו ורוחבו של השירות הציבורי – אפילו כאן בחדר, ידידי יאיר גולן – משרדי הממשלה השונים, זרועות הביטחון, רשויות מקומיות, חברות ממשלתיות, הוועדה לאנרגיה אטומית, המגזר השלישי ועוד.

עידו נחושתן: אני מציין בפניכם בגאווה רבה שרבים מבוגרי התכנית נשאו ונושאים בתפקידים בכירים בשירות הציבורי כמנכ"לי משרדי ממשלה, מנהלי בתי חולים, רמטכ"לים ואלופים בצה"ל, בכירים במערכת הביטחון ועוד.

עידו נחושתן: לאורך השנים זכתה התכנית והקרן גם להכרה ולהוקרה של ראשי המדינה כולם ונבחריה ולתמיכה של ממשלות ישראל לדורותיהם.

עידו נחושתן: נציבי שירות המדינה אפילו ראו בה היהלום שבכתר.

עידו נחושתן: נמצא אותנו בזום מר הולנדר שאני אבקש שהוא ידבר אחר כך.

עידו נחושתן: הוא מכיר את התכנית כמעט מהיווסדה כנציב שירות המדינה.

יעקב אשר: אז הבקשה שלי היא לנסות לתמצת כדי שנוכל להספיק לשמוע את חברי הכנסת ועוד אנשים.

עידו נחושתן: תודה, אדוני היושב-ראש, אנחנו לא רגילים בהופעות בפני ועדת החוקה ואנחנו בכל זאת צריכים לספר משהו לוועדת הכנסת.

יעקב אשר: אני מתאר לי.

זיו מאור: - - - גופים שמייצגים את הציבור דנים בינם לבין עצמם בדרך כלל.

קריאה: קצת כבוד, בבקשה.

עידו נחושתן: התכנית האקדמית מתנהלת כולה בבית הספר למינהל ציבורי על-שם קנדי בהרווארד שמהווה אכסניה בעלת שם עולמי ואשר בין בוגריה אישי ציבור אין-ספור בעולם כולו, כולל נשיא ארצות-הברית.

עידו נחושתן: ידידי רענן אביטל, מנכ"ל הקרן, ירחיב עוד בעניין התכנית והעבודה מול הבוגרים באוניברסיטה ויסיר את כל החששות שיש.

עידו נחושתן: בצניעות אני אומר שתכניות הקרן בנו להן מוניטין מעולה של איכות גבוהה ומצוינות הן בקרב הבוגרים והן בקרב השירות הציבורי כולו.

עידו נחושתן: הבוגרים יודעים לתאר את הרחבת האופקים, האיכות האקדמית, ארגז הכלים המקצועי ואת עצם החוויה של הלימודים בהרווארד כחוויה מעצימה.

יעקב אשר: מר נחושתן, מאחר שהיינו רוצים שתהיה גם תשובה על השאלות שנכתבו - -

עידו נחושתן: אני מגיע לזה.

עידו נחושתן: זה דבר דובר על אופניו, הדברים לפניך.

עידו נחושתן: זה ייקח כמה דקות.

יעקב אשר: תנסה לצמצם.

עידו נחושתן: אני מודה לך על הזמן.

עידו נחושתן: הקרן היא, כמובן, א-פוליטית.

עידו נחושתן: בתכניותיה לא משתתפים אישים פוליטיים וככלל היא מתרחקת מכל עניין פוליטי.

עידו נחושתן: דרכה הייתה תמיד לפעול בצנעה הרחק מאור הזרקורים ולהשאיר את הבמה לפועלם של בוגריה.

עידו נחושתן: בארץ מלווה את הקרן ועדה מייעצת בראשותי שבה חברים אישים שנשאו בתפקידים רמים מאוד בשירות הציבורי בישראל.

עידו נחושתן: כולם משקיעים את מיטב זמנם, מרצם וניסיונם כדי לתמוך ולסייע לקרן במימוש ייעודה ולחזק את איכות השירות הציבורי שלנו.

עידו נחושתן: הם ממש דואגים לזה.

עידו נחושתן: נדמה לי, שאין צורך להרחיב בחשיבות של המאמץ הזה במיוחד בימים האלה.

עידו נחושתן: אדוני היושב-ראש וחברי הוועדה, בדברי ההסבר שנלוו לזימון הדיון עולות שלוש שאלות: שתיים מתוכן נוגעות לחוק המתנות ולחובת מכרז.

עידו נחושתן: אני אשאיר למדינה ולבעלי המקצוע להשיב בעניין הזה.

עידו נחושתן: כל שאומר הוא שהקרן פעלה תמיד בשיתוף פעולה מלא עם נציבות שירות המדינה, ובשנים האחרונות בתיאום מלא עם אגף התעודות בישראל – הכול בהתאם לחוק ולנהלים שנקבעו.

יעקב אשר: מה זה אגף התעודות לישראל?

יעקב אשר: אני לא מכיר.

בצלאל סמוטריץ': זה המכתב ששלחתי לאדוני.

עידו נחושתן: אגף במשרד ראש הממשלה שאחראי לפיתוח השירות הציבורי בישראל.

בצלאל סמוטריץ': יושב במשרד ראש הממשלה.

עידו נחושתן: הוא קיים 4-3 שנים.

יעקב אשר: תודה.

יעקב אשר: לסיום, בבקשה.

עידו נחושתן: אנחנו גם נדע לעדכן ולשפר נהלים כאלה אם נידרש, ככל שנידרש.

עידו נחושתן: אני ארצה להתייחס לסיפא של דברי ההסבר שפורטו על-ידי קודמי: "ישנם נושאים נוספים בעייתיים הקשורים לקרן ועלינו לדון בכך".

עידו נחושתן: מכובדיי, זה זמן מוצאת את עצמה הקרן שלא בטובתה, חשופה למסע שלם של דה-לגיטימציה, להאשמות ולרמיזות מכוערות שפוגעות בשמם הטוב של בני משפחת וקסנר ושל בוגרי הקרן.

עידו נחושתן: אני שואל אתכם – על מה ולמה?

שלמה קרעי: שמעת רבע שעה על מה ולמה.

שלמה קרעי: תענה משהו לגופו של עניין.

עידו נחושתן: הרי הקרן הבהירה היטב שג'פרי אפשטיין מילא בה תפקיד מינהלי בלבד עד שסולק ממנה בשנת 2007 כשנחשפו העבירות שלו.

עידו נחושתן: הוא מעולם לא היה מעורב בקביעת מדיניות הקרן, לא היה לו כל תפקיד בהובלת הקרן בפעילותה – לא באיתור בבחירת מועמדים, ולא תרם לה דולר אחד.

שלמה קרעי: איך אתה אומר את זה?

עידו נחושתן: אדוני היושב-ראש, אני לא חבר כנסת, אני לא רגיל שמפריעים לי.

עידו נחושתן: תנו לי לדבר.

יעקב אשר: אני מבקש - -

עידו נחושתן: אני לקראת הסוף.

עידו נחושתן: תן לי לסיים את דבריי.

עידו נחושתן: הקרן גם הבהירה היטב את טיב התקשרותה עם מר ברק - -

שלמה קרעי: אבל אתה ממשיך לומר את כל השקרים.

שלמה קרעי: יש פה מסמך של ארצות-הברית – הוא תרם 9.5 מיליון דולר.

קריאות: - - -

יעקב אשר: יש עוד חברי כנסת שרוצים לדבר ואולי גם ידברו כמוך ויותר טוב.

יאיר גולן: הוא מדבר איתך על הקרן, לא על - - -

שלמה קרעי: הוא אמר שאפשטיין לא תרם דולר אחד.

שלמה קרעי: הנה.

יעקב אשר: סליחה, סליחה.

יעקב אשר: יאיר, אל תעזור לי, שלמה אל תעזור לי.

שלמה קרעי: הוא תרם 9.5 מיליון דולר.

שלמה קרעי: הוא אומר שהוא לא תרם דולר.

יאיר גולן: מה זה קשור לקרן?

שלמה קרעי: - - - עובדות.

יעקב אשר: אני מבקש להגיע למילות הסיום.

עידו נחושתן: הקרן גם הבהירה את טיב התקשרותה עם מר ברק שהייתה לפני כ-15 שנה בארצות-הברית.

עידו נחושתן: היא נבדקה בארץ על-ידי הרשויות המוסמכות ונמצא שאין בה פסול.

עידו נחושתן: אם כן, אני שואל שוב אתכם, אותך ואת כולכם: על מה ולמה?

עידו נחושתן: אני אומר לכם, אדוני היושב-ראש, אין כל הצדקה לפגיעה במפעל פילנתרופי ובשמו של אדם שתרם במשך עשרות שנים הון עצום שמיועד כל כולו לטובת מדינת ישראל.

עידו נחושתן: שום אינטרס.

אופיר סופר: אני לא מבין – זה יוצר לגיטימציה - - -

קריאות: - - -

יעקב אשר: אוקיי, תודה רבה.

אופיר סופר: לוקח ומפקיד את הביטחון הלאומי של מדינת ישראל בידיים פרטיות?

עידו נחושתן: אני מבקש, תן לי לסיים את דבריי.

יעקב אשר: משפט אחרון, אני מבקש.

אופיר סופר: - - -

עידו נחושתן: אדוני היושב-ראש, מפריעים לי לדבר.

עידו נחושתן: הייתי גומר מזמן.

יעקב אשר: יש לצמצם טווחים.

יעקב אשר: תצמצם את הטווח.

עידו נחושתן: אני לקראת הסוף, רק שלא נותנים לי לדבר.

יעקב אשר: ארבעה משפטים אחרונים.

עידו נחושתן: אין כל הצדקה לכך שבוגרי הקרן יספגו עלבונות, ילכו בראש מורכן ויחששו לציין את היותם בוגרי התכנית בקורות החיים שלהם, תחת שיציינו זאת בגאווה רבה כפי שהיה כל השנים.

זיו מאור: זאת המטרה שלהם.

עידו נחושתן: אין כל הצדקה שמשרתי הציבור בישראל לא יקבלו הזדמנות להשבחה ולהעשרה אישית כפי שמעמידות להם תכניות הקרן - -

יעקב אשר: תודה.

עידו נחושתן: - - ואשר ספק אם יוכלו לקבל בדרך אחרת.

עידו נחושתן: אני חושב, אדוני היושב-ראש, שזאת תהיה שגיאה גדולה אם מדינת ישראל תחמיץ הזדמנות להשקיע את המיטב במשרתי הציבור שלה כפי שמאפשרת הקרן.

עידו נחושתן: מדינות רבות בעולם רואות בהשקעה הזאת מושא לחיקוי.

עידו נחושתן: למה שאנחנו לא נראה את הדברים כך?

יעקב אשר: מקובל פה שעוצרים באמצע.

יעקב אשר: זה בסדר.

עידו נחושתן: אדוני היושב-ראש, משפט סיום: הקרן עומדת בראש מורם ובלב נקי מול כל הדברים האלה.

עידו נחושתן: אני פונה אליכם – תניחו לקרן, תנו לה להמשיך להעמיד לבכירי השירות הציבורי את המיטב שימשיכו להיות לתועלת אמיתית לשירות הציבורי ולמדינת ישראל בכלל.

עידו נחושתן: תודה רבה לכם.

יעקב אשר: תודה רבה.

יעקב אשר: אנחנו נעבור לשני חברי כנסת ומשרד ממשלתי או מישהו מהציבור.

קרן ברק: אבל ליש שאלות שלא נתנו עליהן תשובות.

קרן ברק: מעניינות אותי התשובות לשאלות ספציפיות.

קרן ברק: זה לא עכשיו נאומים.

יעקב אשר: קרן, נמצאים פה חברי כנסת שביקשו לדבר.

יעקב אשר: את רוצה להגיד להם לא לדבר?

קרן ברק: אני רוצה לשמוע תשובות.

קרן ברק: לא נאומים.

יעקב אשר: הבנתי.

יעקב אשר: את רוצה שהם לא ידברו?

קרן ברק: נראה לי יותר הגיוני שנקיים דיון - - -

יעקב אשר: מה לעשות, זאת הבקשה של רוב חברי הכנסת בעניין הזה.

יעקב אשר: נעבור לשני חברי כנסת ומשרד ממשלתי או איש ציבור אחר.

יעקב אשר: יואב סגלוביץ' ואחר כך סמוטריץ'.

יעקב אשר: אני רק מבקש דבר אחד: אם אתם רוצים שנמצה את הדיון הזה עד הסוף אז תצמצמו לשתי דקות כל אחד.

יעקב אשר: אם יהיו שאלות יהיה להם זמן להשיב עליהן בסוף אם יישאר זמן, בבקשה.

יואב סגלוביץ': אדוני היושב-ראש, אני מתנצל שאני אנסה להתייחס עניינית לבקשה לדיון מהיר.

יואב סגלוביץ': קראתי את הבקשה שהייתה פה, שמעתי את דבריו של חברי שלמה קרעי, ואני אתייחס למה שהוא ביקש ולא למה שהוא נאם.

יואב סגלוביץ': חבר הכנסת קרעי טען שתי טענות מרכזיות: אחד על מתנה אסורה והשני על חוק חובת המכרזים.

יואב סגלוביץ': אתייחס רק לשתיהן.

שלמה קרעי: כמה קל.

יואב סגלוביץ': אין קל, כי אין כאן מתנה.

יואב סגלוביץ': יש פה תמורה.

יואב סגלוביץ': בניגוד לאנשים אחרים, כולל ראש מפלגתו של שלמה קרעי שמקבל מתנות אסורות.

יואב סגלוביץ': המתנה הזאת היא לא מתנה כי בכירי השירות הציבורי מתחייבים לשלוש שנות שירות בשירות הציבורי; הם עושים את זה בהתקשרות אישית כדין בלי מכרז כי לא צריך מכרז.

יואב סגלוביץ': זאת התקשרות אישית שמקבלת את אישורו של נציב שירות המדינה.

יואב סגלוביץ': הם ממוינים גם על-ידי שירות המדינה.

יואב סגלוביץ': גם אני זכיתי לראות אנשים שרצו להגיע.

יואב סגלוביץ': חלקם התקבלו, חלקם לא התקבלו - -

שלמה קרעי: גם אני יכול לקבל מיליון שקל תמורת - - - להמשיך לכהן כחבר כנסת?

יואב סגלוביץ': שלמה, אני מנסה להיות עדין ורגוע.

יואב סגלוביץ': תהיה לך בעיה לערוך את הסרטון.

יואב סגלוביץ': תצטרך לקטוע ולחבר.

קרן ברק: זה נשמע כמו קבע בצבא.

יואב סגלוביץ': מאחר שבדיון המהיר שלמה קרעי דיבר על שני הדברים האלה – לא מניה ולא מקצתיה, הרבה "קשקושיה".

יואב סגלוביץ': אני לא יכול להתעלם מה"קשקושיה".

יואב סגלוביץ': מדברים פה על אדם שאינני מכיר אותו אבל ממה שאני שומע וגם יודע זה אדם שתרם רבות למדינת ישראל, וכרגע לאיזשהו צורך פוליטי מופרך של אדם שמשרת אדם שיש לו כתב אישום על שוחד, מרמה והפרת אמונים, שאין לו דין ואין לו דיין – הוא בא ומשרת את ענייניו - -

שלמה קרעי: איך תמיד זה קשור לראש הממשלה?

יואב סגלוביץ': - - ומטיח כרגע האשמות שווא באדם - -

קרן ברק: יואב, זאת בושה שאתה - - - בעבר - - - לגבי מתנות.

קרן ברק: זאת בושה שאתה מדבר ככה.

קרן ברק: זאת בושה.

יואב סגלוביץ': - - קרן וקסנר מימנה לימודים לשירות הציבורי במדינת ישראל, לקופות החולים.

יואב סגלוביץ': אני שמח שאתם מדגישים כל פעם, ואני שמח מאוד לשמוע כמה המשטרה נמצאת היטב בפיכם – כן, גם לקציני משטרה בכירים ומצוינים.

קרן ברק: מעניין למה.

קריאות: - - -

יעקב אשר: בעוד 15 שניות לסיים.

שלמה קרעי: אתמול ישבתי במדרחוב בירושלים.

שלמה קרעי: אלפי מפגינים שמאלנים אנרכיסטים – שוטר אחד לא עוצר אותם.

שלמה קרעי: את החרדים היו מפוצצים מזמן באלות.

אלי אבידר: כולם בקרן וקסנר, שלמה.

אלי אבידר: הם הלכו אתמול להשתלמות בקרן וקסנר.

יעקב אשר: אתם רוצים לריב, תריבו, אין בעיה.

יעקב אשר: אם זה מה שאתם רוצים שיהיה בדיון תעשו את זה – אין לי בעיה.

קרן ברק: אני בשוק שהוא מסוגל להגיד דבר והיפוכו באותו משפט.

יעקב אשר: אז תתארי לנו את השוק כשתדברי.

יעקב אשר: את תכף תדברי.

יואב סגלוביץ': יעקב, אני יכול להשלים את דבריי?

יעקב אשר: כן, היו לך 15 שניות.

אלי אבידר: אבל שכחתי מה אמרת.

אלי אבידר: תתחיל מהתחלה, יואב.

יעקב אשר: אלי, תעצור.

אלי אבידר: אי אפשר עם הקטיעות האלה, יעקב.

קרן ברק: דבר והיפוכו.

יעקב אשר: אתה מספיק מוכשר כדי לחבר אותן.

יעקב אשר: יש לו 15 השניות שעצרתי ברגע שהתחילו להפריע לו.

יעקב אשר: בבקשה, יואב.

יואב סגלוביץ': ההאשמות שנמצאות במסמך לדיון מהיר הן מופרכות, בלתי מקצועיות, בלתי נכונות משפטית.

יואב סגלוביץ': מה שיש בהן זה הבל ורעות רוח שמונעות משיקולים פוליטיים.

יואב סגלוביץ': בסוף כולנו נפגעים מהטיפשות, מהרוע.

יואב סגלוביץ': נמצאים פה אנשים שפוגעים באנשים יקרים למדינת ישראל, שעשו רבות ומקדמים את השירות הציבורי.

יואב סגלוביץ': אוניברסיטת הרווארד היא מושא לכל אדם שרוצה להרחיב את השכלתו לתואר שני.

יואב סגלוביץ': טוב שיש אותה.

יואב סגלוביץ': מה שקורה כאן עכשיו זה שימוש ציני לטובת אדם, לטובת נאשם בשוחד, מרמה והפרת אמונים שאמר לכולם - -

שלמה קרעי: יש לך עוד כמה מילים - - -

יואב סגלוביץ': - - שאמר לכולם – בכנסת הזאת מותר לקבל מתנות מחברים.

יואב סגלוביץ': פה אין מתנה – יש תמורה.

יואב סגלוביץ': התמורה היא שירות למדינת ישראל, לא לכיס - -

קרן ברק: לא לכיס?

קרן ברק: לא לכיס?

קרן ברק: זה הרבה יותר גרוע.

יואב סגלוביץ': - - ולא דיברתי מילה על 16 מיליון שקל של מיליקובסקי ששם זה לא קרן וקסנר, זה קרן מיליקובסקי.

יעקב אשר: תודה רבה.

שלמה קרעי: אתה נותן הטפות מוסר - - - להדליף מחקירות לאשכנזי ומנדלבליט - - -

יעקב אשר: חבר הכנסת בצלאל סמוטריץ' קיבל רשות דיבור.

שלמה קרעי: - - -

יואב סגלוביץ': זה לדיון המהיר הבא.

יעקב אשר: תודה רבה, יואב, תודה לשלמה.

קרן ברק: אתה יכול להיות ציני עד מחרתיים, יואב - -

יעקב אשר: תודה גם לקרן ברק.

קרן ברק: אבל שומרי סף צריכים להיות יותר נקיים מהכול ובטח לא לקבל - - -

אלי אבידר: בתור כלבלבי ראש הממשלה אתם ממלאים את תפקידכם היטב.

קרן ברק: - - -

יאיר גולן: תמשיכו עם ההשמצות והשקרים.

יעקב אשר: אתם רוצים לנהל את הדיון – תנהלו.

יעקב אשר: מה אתם רוצים?

יעקב אשר: אני לא הולך לריב איתכם, כולכם חברים שלי.

יעקב אשר: לא רוצה לריב איתכם.

יואב סגלוביץ': טוב שחברי הליכוד - - -

קרן ברק: איך זה קשור לחברים?

יעקב אשר: אז תיתנו לי לנהל את הדיון.

יעקב אשר: תודה, יואב - -

יואב סגלוביץ': אבל אני רוצה - -

יעקב אשר: תודה.

יעקב אשר: הודיתי לקרן.

שלמה קרעי: ניפגש ב- - - סגלוביץ'.

קרן ברק: זה שאתה מגן על פדופילים זה - - -

יואב סגלוביץ': - - -

יעקב אשר: למה אתם לוקחים לבצלאל סמוטריץ' את רשות הדיבור?

יעקב אשר: בבקשה, בצלאל, שתי דקות, תשתדל.

בצלאל סמוטריץ': תודה רבה, אדוני היושב-ראש וחבריי, אני לא חושב שמישהו יכול להטיל ספק באהבתו לישראל של מר וקסנר ותרומתו הרבה במגוון תחומים בהיותו איש ציוני שאוהב את העם היהודי שהוא חלק ממנו, אוהב את מדינת ישראל.

בצלאל סמוטריץ': על זה אין ויכוח.

בצלאל סמוטריץ': אבל אנחנו קצת מבלבלים מושגים.

בצלאל סמוטריץ': אין סתירה בין להיות ציוני תומך ישראל לבין להיות איש שמאל לא פוליטי.

בצלאל סמוטריץ': עידו, אנחנו מבלבלים מושגים.

בצלאל סמוטריץ': הקרן היא לא פוליטית.

בצלאל סמוטריץ': אני לא טוען שהיא תומכת עכשיו בליכוד או בעבודה או במרצ או בימינה – זאת לא הנקודה בכלל.

בצלאל סמוטריץ': לקרן יש בהחלט תפיסת עולם ערכית ולא צריך להיות חוקר גדול כדי להבין את זה, וזה, כמובן, לגיטימי.

עידו נחושתן: חבר הכנסת סמוטריץ' אין לו תפיסת עולם?

עידו נחושתן: אתה טועה.

עידו נחושתן: אתה יודע היטב את העובדות.

עידו נחושתן: יש לו תפיסת עולם - -

בצלאל סמוטריץ': לא, לא, תן לי רגע - -

עידו נחושתן: - - - הקרן לא מלמדת.

עידו נחושתן: הקרן נמצאת פה לפניך – רענן ואני.

עידו נחושתן: זאת תפיסת העולם.

בצלאל סמוטריץ': עידו, תן לי רגע.

עידו נחושתן: אתה לא יודע מהי תפיסת העולם שלי.

עידו נחושתן: אולי אתה כן יודע.

בצלאל סמוטריץ': עידו, תן לי רגע.

זיו מאור: - - -

אלי אבידר: יעקב, אתה יכול להגיד - - -

יעקב אשר: רגע, רגע.

שלמה קרעי: אלי, מה אתה סותם פיות פה לאנשים?

שלמה קרעי: הוא יכול לדבר.

שלמה קרעי: מה הבעיה?

אלי אבידר: מה הוא מפריע פה - - -

שלמה קרעי: אתה מפריע פה מתחילת הדיון.

אלי אבידר: מה הוא מפריע פה לחברי כנסת?

אלי אבידר: אני לא מבין.

יעקב אשר: אלי, שכולם ידברו.

יעקב אשר: אתם במו ידיכם עושים שלא ידברו כולם.

יעקב אשר: זה הכול.

יעקב אשר: זה מה שיקרה.

יעקב אשר: בבקשה.

בצלאל סמוטריץ': מושגים של ימין-שמאל הם מושגים מאוד מורכבים, ודווקא בהקשר של הקרן לא כל כך קשה להגדיר אותם.

בצלאל סמוטריץ': נשיאת הקרן אלקה אברמזון חתמה על עצומה שקוראת לנשיא ארצות-הברית להקדיש את עצמו להקמת מדינה פלסטינית.

בצלאל סמוטריץ': בעיניי זה לא לא לגיטימי.

בצלאל סמוטריץ': אני לא טוען ששמאלנים הם עוכרי ישראל, אני לא טוען שהם לא ציונים, אני לא טוען שהם לא אוהבי ישראל.

בצלאל סמוטריץ': אבל צריך לומר את האמת: הרוב הגדול של יהדות ארצות-הברית היא שמאלנית.

בצלאל סמוטריץ': היא תרמה ב-2015 מיליון דולר למרכז רבין שהכותרת של זה היא "תמיכה במאמצי השלום במזרח התיכון" והקמפיין הזה נגד קק"ל ועוד ועוד – שוב, עמדות לגיטימיות לחלוטין.

בצלאל סמוטריץ': אי אפשר לטעון שאין עמדות.

בצלאל סמוטריץ': נקודה שנייה: לוקחים את אותם בכירי השירות הציבורי לבית הספר למינהל ציבורי בהרווארד – אין ספק, אחד מבתי הספר המצטיינים בעולם מקצועית.

בצלאל סמוטריץ': אי אפשר להתעלם מהעובדה שבהרווארד הגישות הן לא ליברליות – הן פרוגרסיביות.

בצלאל סמוטריץ': החברה הישראלית מתמודדת היום עם אתגר מאוד גדול: על המתח בין יהודית לדמוקרטית, שמרנות, ליברליזם, הלגיטימציה בכלל של מדינת לאום במרחב דמוקרטי ליברלי מערבי פוסט-מודרני.

בצלאל סמוטריץ': לומר שתכנית הלימודים במקומות האלה היא שקופה בהיבטים האלה זה או להיתמם או לא לומר אמת במקרה הפחות טוב.

בצלאל סמוטריץ': וכשלוקחים את כל בכירי השירות הציבורי ככה עושים אינדוקטרינציה, לא בכוונה.

בצלאל סמוטריץ': עכשיו, שימו לב, כל בוגרי הקרן, ללא יוצא מן הכלל, מדברים במונחים של רשת.

בצלאל סמוטריץ': לקחתי את המושגים שלהם.

בצלאל סמוטריץ': "תודעה קבוצתית", "שינוי חברתי", "משפחה של ממש", יש להם מועצת בוגרים שעסוקה בסוגיות של מדיניות ציבורית ומנהיגות בישראל.

בצלאל סמוטריץ': בואו לא נהיה תמימים: אין כמעט סוגיה שנמצאת על המרחב הזה של מדיניות ציבורית שלא נמצאת במחלוקת בחברה הישראלית – מחלוקת ערכית, אידאולוגית, השקפתית וממילא גם פרקטית.

בצלאל סמוטריץ': זה לא שקוף.

בצלאל סמוטריץ': אם הקרן הייתה לוקחת את בוגרי השירות הציבורי לשנת לימוד בישיבה, אם היו רוצים, ללימודי גמרא – זה מאוד חשוב, מאוד מפתח את המוח ויכולת הניתוח וקבלת החלטות אנליטית.

יעקב אשר: אני בעד.

בצלאל סמוטריץ': גם אני בעד.

בצלאל סמוטריץ': אין אופציה כזאת בקרן.

בצלאל סמוטריץ': לכן, אני אומר – בואו לא נהיה תמימים.

בצלאל סמוטריץ': שולחים את בכירי השירות הציבורי להשתלמויות במקומות מאוד מסוימים - -

יעקב אשר: תודה.

בצלאל סמוטריץ': - - נכון, הם בוחרים את הקורסים, קראתי את העמדה.

יאיר גולן: אני מבין שאם הם היו הולכים להכשרה בישיבה זה היה בסדר.

בצלאל סמוטריץ': לא, לא - -

יאיר גולן: העולם צריך להיות חד-ממדי: ימין קיצוני פשיסטי - - -

בצלאל סמוטריץ': - - -

יעקב אשר: יאיר, יאיר.

יאיר גולן: חינוך דמוקרטי ליברלי זה רע.

יאיר גולן: זה מה שנאמר פה.

יעקב אשר: יאיר, אמרו שאתה בוגר הקרן.

יעקב אשר: אתה לא יכול לצעוק פה.

בצלאל סמוטריץ': אבל, יאיר, אני אומר את ההפך הגמור ממה שאמרת עכשיו.

יעקב אשר: תודה.

בצלאל סמוטריץ': אני חייב לענות לו.

בצלאל סמוטריץ': משפט סיום.

יעקב אשר: משפט סיום.

בצלאל סמוטריץ': אני אמרתי את ההפך הגמור, יאיר, ואל תהיה פופוליסט, לפחות לא ביחס למה שאני אמרתי.

בצלאל סמוטריץ': אני לא ביקשתי שכולם ילמדו בישיבה, ואני לא מבקש לחנך את כולם לכיוון מסוים.

בצלאל סמוטריץ': אני טוען שלטעון ששנת ההכשרה או יותר מזה – התכנית שנותנת הקרן ופעולות הבוגרים שלה שחותרים לשינוי חברתי - -

יעקב אשר: את זה אמרת והסברת.

בצלאל סמוטריץ': - - "שינוי חברתי" זאת מכבסת מילים שתמיד מקדמת אג'נדה.

בצלאל סמוטריץ': לא מבקש שתכשירו אותם לאג'נדה שלי, אבל אתם מכשירים אותם לאג'נדה מאוד מסוימת בהוויה הישראלית, ואם היה לי זמן הייתי נותן 300 דוגמאות - -

עידו נחושתן: של מי?

עידו נחושתן: של מי האג'נדה?

בצלאל סמוטריץ': אג'נדה ליברלית.

עידו נחושתן: של מי?

בצלאל סמוטריץ': של הרווארד.

בצלאל סמוטריץ': אג'נדה ליברלית, אג'נדה פרוגרסיבית.

יעקב אשר: תודה רבה.

בצלאל סמוטריץ': אני צריך לספר לכם מה קורה באוניברסיטאות בארצות-הברית?

בצלאל סמוטריץ': זה משפיע, וזה מעצב את התודעה של השירות הציבורי במדינת ישראל - -

יעקב אשר: בצלאל.

בצלאל סמוטריץ': - - -

יעקב אשר: בצלאל, קיבלת - -

בצלאל סמוטריץ': - - ולו היה לי זמן הייתי יכול לתת 300 דוגמאות.

יאיר גולן: השירות הציבורי יהיה דמוקרטי וליברלי.

יאיר גולן: אוי ואבוי.

יעקב אשר: תודה, תודה.

שלמה קרעי: - - - אנשים שיהפכו את מדינת ישראל - - -

קריאות: - - -

יאיר גולן: דעות חשוכות - - -מושחתות, פשיסטיות – זה בסדר, זה יהיה טוב.

יעקב אשר: תודה, תודה רבה.

בצלאל סמוטריץ': אפילו המחקר של אהוד ברק – אולי הוא חוקי – אני לא מכיר מחקר שהקרן מימנה - -

יעקב אשר: בצלאל, בצלאל.

בצלאל סמוטריץ': - - איך לפתח את ההתיישבות ביהודה ושומרון, וזה לגיטימי, חוקתי, דמוקרטי.

יעקב אשר: דיברתי ברהיטות, דיברת יפה, הכול טוב ויפה.

יעקב אשר: למה לקלקל?

יעקב אשר: לא הפריעו לך.

יעקב אשר: אני מבקש ממר אילן רם מנציבות שירות המדינה להתייחס בקצרה לנושא הישיבה עצמה ולא לדברים שעלו מסביב.

יעקב אשר: אני מבקש את התייחסות

יעקב אשר: כם הממוקדת והזריזה.

אילן רם: שלום, אדוני היושב-ראש, אני ראש מינהל הסגל הבכיר בנציבות שירות המדינה.

אילן רם: אני אגיד בקצרה כמה נקודות: קודם כול, בתחום המשפטי בהקשר של חוק המתנות וחוק חובת המכרזים אני אשאיר לחברתי שיושבת איתי, היועצת המשפטית של הנציבות, ואם ירצו להתייחס לזה נציגי משרד המשפטים שנמצאים איתנו בזום.

אילן רם: בשנה וחצי האחרונה עם כניסתו של נציב שירות המדינה אנחנו עובדים בהובלתו על מסמך, הנחית נציב שתצא לכל המשרדים ומול כל הארגונים שעובדת באופן כללי על הסדרה גם קיימת וגם עתידית של כל הקריטריונים לשיתופי פעולה עם ארגונים ללא כוונת רווח בתחום ההדרכה והלמידה של עובדי המדינה.

זיו מאור: הקריטריונים הוסדרו בחוק - - -

יעקב אשר: אם לא תפריעו יהיה לכם זכות דיבור.

יעקב אשר: חבל.

אילן רם: - - פריטי מידע, קריטריונים, הסדרי מימון וכדומה.

אילן רם: הכוונה שזה יהיה בהמשך.

אילן רם: כבר יש - - - של הדבר הזה.

אילן רם: באופן כללי בלי קשר ספציפית לקרן אנחנו רואים חשיבות גדולה לעידוד הכשרות בשירות המדינה.

יעקב אשר: זה בסדר.

יעקב אשר: אני שואל לשאלות שהועלו במכתב הבקשה לזימון הישיבה.

יעקב אשר: מה עמדתכם בעניין הזה?

אילן רם: אנחנו חושבים שיש חשיבות מאוד גדולה להכשרות של בכירים בשירות המדינה וגם מחוץ לשירות המדינה במגוון נושאים.

אילן רם: יש הרבה מאוד תכניות, חלקן ותיקות מאוד כמו הקרן וחלקן ותיקות פחות.

אילן רם: אני מזכיר שבעניין הזה בשנת 2016 במסגרת החלטת ממשלה של עתודות לישראל שהסתכלה על כל הכשרות הבכירים בשירות המדינה ההחלטה הזאת נתנה גג לכל הארגונים האלה כדי שיהיה שיתוף עם המדינה, ודבר שני – לטובת העצמה של בכירים במגזר הציבורי ששירות המדינה זה פלח ממנו, אבל בכלל במגזר הציבורי כדי שיהיו מתאימים, ראויים ומוכשרים לעמוד בתפקידים הבכירים במגזר הציבורי.

יעקב אשר: מה רמת המעורבות שלכם בהחלטות את מי לשלוח?

אילן רם: קודם כול אנחנו מוציאים קול קורא בשירות המדינה לכל המשרדים למי שרוצה ועומד בתנאי הסף שאנחנו מפרסמים אותם.

אילן רם: אחרי זה לאנשים שרוצים לפנות יש אישור המשרד כולל המלצות המנכ"ל.

אילן רם: אחרי זה יש תהליך מבחנים בקרן מול קנדי.

אילן רם: מי שעומד בזה, זה מגיע לבדיקות חוזרות של שירות המדינה - -

יעקב אשר: אליכם?

אילן רם: אלינו.

אילן רם: בדיקות שאין לו אירועי משמעת, שהוא עומד בתנאי הסף וכל הדברים האלה נמצאים.

אילן רם: אחרי זה בוועדת הקבלה יושב נציג בכיר של נציב שירות המדינה שעמדתו לגבי אנשי שירות המדינה שאנחנו פלח ממנה, היא מאוד משמעותית.

אילן רם: אז בכל התהליך הזה אנחנו נמצאים מההתחלה ועד הסוף.

אילן רם: אני אומר שוב, בראייה כללית אנחנו רואים ערך רב להכשרות מהסוגים האלה.

אילן רם: תודה רבה.

אילן רם: אני אשמח שהיועצת המשפטית שלנו תדבר.

עידו נחושתן: כבוד היושב-ראש, יש כאן שאלה לגבי המתנות.

עידו נחושתן: אני מבקש שנקבל תשובה כי נשאלה שאלה ולא קיבלנו.

עידו נחושתן: היועצת המשפטית צריכה לתת תשובה.

יעקב אשר: היועצת המשפטית של הנציבות?

עידו נחושתן: כן.

יעקב אשר: למה אדוני לא יכול להגיד את זה?

קרן ברק: אני לא מבינה, הוא מחליט מי ידבר?

קרן ברק: די.

יעקב אשר: אנחנו מצמצמים.

שיר ביגמן אזולאי: אדוני, זה תחום ההתמחות של היועצת המשפטית של הנציבות.

יעקב אשר: בבקשה.

יעקב אשר: דקה, אם אפשר.

שיר ביגמן אזולאי: בוקר טוב, אני ממונה בלשכה המשפטית של נציבות שירות המדינה.

שיר ביגמן אזולאי: קודם כול אני רוצה לציין שהשתתפות עובדי המדינה בתכניות של קרן וקסנר מוסדרת באופן רוחבי על-ידי שירות המדינה, וזאת בהתאם להוראות התקשי"ר החלות על הסוגיה הזאת - -

זיו מאור: הוראה לא חוקית.

שלמה קרעי: בניגוד לחוק?

זיו מאור: בניגוד לחוק.

זיו מאור: - - - לחוק.

שיר ביגמן אזולאי: תנו לי להשלים כפי שהקשבתי לכולכם בסבלנות רבה.

אלי אבידר: האורח הזה מפריע.

בצלאל סמוטריץ': למה?

בצלאל סמוטריץ': כי הוא אומר משהו שלא מוצא חן בעיניך?

יעקב אשר: לא.

יעקב אשר: כי הוא לא מחכה לזכות הדיבור שלו.

אלי אבידר: כי אני פשוט מבקש אחרי זה שיגידו מההתחלה כי אני לא מבין את המשפט.

אלי אבידר: אני לא כזה מתוחכם.

יעקב אשר: הוא לא מחכה לזכות הדיבור שלו.

יעקב אשר: חבל.

שיר ביגמן אזולאי: אני מבטיחה שדבריי יהיו קצרים אם תרשה לי להשלים.

יעקב אשר: הם יכולים להיות קצרים ואתם מפריעים.

שיר ביגמן אזולאי: הוראות התקשי"ר חלות על הסוגיה הזאת ומסדירות את אפשרות עובדי המדינה להשתתף בפעולות הדרכה מחוץ לשירות אשר ממומנות על-ידי מקורות חיצוניים.

שיר ביגמן אזולאי: כל זה באופן המתיישב עם החלטת הממשלה 1653 בנושא עתודות לישראל.

שיר ביגמן אזולאי: שתי הטענות העיקריות שעלו בדברי ההסבר מתייחסות גם לחוק המתנות וגם לחוק חובת המכרזים.

שיר ביגמן אזולאי: הטענות האלה הועלו בעבר, נבחנו גם על-ידי נציבות שירות המדינה וגם על-ידי משרד המשפטים ונדחו מהנימוקים שאפרט: בהתאם לסעיף 2(א) לחוק המתנות יש איסור על עובד ציבור לקבל מתנה אישית.

שיר ביגמן אזולאי: במקרה דנן אין מדובר במתנה אישית לעובד הציבור אלא בשיתוף פעולה - -

יעקב אשר: והנושא השני?

יעקב אשר: התשובה השנייה?

יעקב אשר: לא נספיק להאריך את הכול.

שיר ביגמן אזולאי: אני מקצרת.

שיר ביגמן אזולאי: כמו שאמרתי, אין מדובר במתנה אישית אלא בשיתוף פעולה בין מדינת ישראל לבין קרן וקסנר, והמטרה המשותפת היא קידום הכשרה חיונית של עובדי מדינה לצורך פיתוח מנהיגות ומיומנויות מעשיות הנוגעות לתפקידם של עובדי המדינה.

שלמה קרעי: גם עובד שמקבל רכב מהמעסיק שלו זה שיתוף פעולה בין העובד למעסיק.

אלי אבידר: כל השאלה היא אם אתה בודק את זה מהזווית של ראש ממשלה שמקבל מתנות.

אלי אבידר: רק במשקפיים האלה.

שלמה קרעי: מה הקשר?

יעקב אשר: שלמה, אני רוצה את התשובה לדבר השני.

קרן ברק: - - -

אלי אבידר: לא, גברת קרן.

אלי אבידר: אבל אל תדברו על מתנות.

אלי אבידר: חבר'ה, האדמה מתחתיכם רועדת.

יעקב אשר: חבר'ה.

שלמה קרעי: מה עם המיליונים בחשבון של הבת של ליברמן?

שלמה קרעי: תענה פעם אחת.

אלי אבידר: אני אגיד לך משהו – אחת הבעיות במתנות שיש גם 12 מיליון שקל שלא פתחו אותם.

יעקב אשר: חבל מאוד.

שיר ביגמן אזולאי: אם אפשר להשלים את דבריי.

קריאה: - - -

יעקב אשר: לא ביחד.

יעקב אשר: כשהיא תסיים.

יעקב אשר: נקודה שנייה ואחרונה.

שיר ביגמן אזולאי: לגבי חוק חובת מכרזים – הרי שהוא אינו חל במקרה דנן משום שאין מדובר בעסקה כמשמעותה בחוק חובת מכרזים.

יעקב אשר: אגב, האם יש עוד קרנות שעובדות באותה שיטה?

שיר ביגמן אזולאי: כן, אני מיד אתייחס גם לזה.

שיר ביגמן אזולאי: התנאים שבהתקיימם חלה חובת מכרז אינם מתקיימים.

שיר ביגמן אזולאי: כך אין רכישת שירותים ואין העברת כספים לגורם חיצוני.

יעקב אשר: תודה.

שיר ביגמן אזולאי: רגע.

שיר ביגמן אזולאי: אני רק רוצה להשלים ולומר שבהחלט יש גופים פרטיים נוספים שגם בינם לבין המדינה יש שיתוף פעולה, כמו מעוז וקרן מנדל.

שיר ביגמן אזולאי: גם איתם מדינת ישראל עובדת.

שלמה קרעי: רק לצורך גילוי נאות, יש ביניכם בוגרי וקסנר?

יעקב אשר: שלמה, שלמה, דקה.

שלמה קרעי: האם היא בוגרת וקסנר?

שלמה קרעי: אני רוצה לדעת.

שיר ביגמן אזולאי: לא.

קרן ברק: ומנדל ומעוז?

שיר ביגמן אזולאי: שום דבר.

עידו נחושתן: גם לא אני, אגב.

יעקב אשר: סליחה, סליחה.

שלמה קרעי: אתה רק עומד בראש.

יעקב אשר: תמר פלד אמיר, ראש אגף בכיר עתודות לישראל, משרד ראש הממשלה.

יעקב אשר: בקצרה, בבקשה.

תמר פלד אמיר: בוקר טוב, אדוני היושב-ראש, חברי כנסת, שותפים מהממשלה, מוזמנים ונציגי הקרן.

תמר פלד אמיר: רבים מהדברים כבר נאמרו כאן אז אני אקצר.

תמר פלד אמיר: תכנית וקסנר היא תכנית ותיקה שפועלת למעלה מ-30 שנה וצריך לומר שהיא מהתכניות החלוציות שפעלו להשבחה של איכות השירות הציבורי בישראל, והיא פעלה בתקופות שהנושא לא היה נפוץ.

תמר פלד אמיר: אכן, כפי שצוין לאורך השנים, הפעילות שלה הוסדרה על-ידי נציבות שירות המדינה, ואכן נמצא פה מר הולנדר שהיה נציב שירות המדינה בשנים שבהן הממשלה התחילה להסדיר את זה.

תמר פלד אמיר: חברי אילן רם כבר התייחס לכך שלאורך השנים התכנית הזאת זכתה להכרה ולהוקרה רבה גם מצד הבוגרים אבל גם מצד הממונים שלהם במערכות השונות בשירות המדינה - - -

יעקב אשר: לגבי הטענות שהועלו במכתב?

תמר פלד אמיר: היא ידועה כאחת התכניות היוקרתיות גם כיום בשדה של תכניות לפיתוח הון אנושי לבכירים.

תמר פלד אמיר: ב-2016 הממשלה האיצה את ההכרה בחשיבות של פיתוח הון אנושי בכלל לשירות הציבורי במובן הרחב שלו.

תמר פלד אמיר: אנחנו קוראים לזה "מגזר משרתי הציבורי" כי זה לא רק שירות המדינה ונזכר פה כבר השלטון המקומי והמגזר השלישי, לגופים סטטוטוריים וכדומה.

תמר פלד אמיר: הממשלה קיבלה החלטת ממשלה שאימצה דוח עתודות לישראל שמציגה תפיסה כוללת ותכנית לאומית אסטרטגית להקמה של רצף של תכניות עתודה מהמסד ועד הטפחות, מדרגות הכניסה ועד - - -

שלמה קרעי: את מודעת לזה שהממשלה עכשיו מבקשת להקפיא את ההתקשרות - -

יעקב אשר: שלמה.

תמר פלד אמיר: - - -

אלי אבידר: מאיזה משרד היא?

אלי אבידר: היא משלום עכשיו או ממשרד ראש הממשלה?

אלי אבידר: מה זה היה?

שלמה קרעי: האם היא מודעת - - -

תמר פלד אמיר: - - -

יעקב אשר: תודה רבה.

יעקב אשר: חבר הכנסת יאיר גולן ולאחר מכן חברת הכנסת קרן ברק.

יעקב אשר: נגיע גם אליך, סופר ומיכל.

אופיר סופר: מישהו יכול לומר מה התקציב השנתי של הקרן?

אופיר סופר: זה מעניין.

יעקב אשר: גם אריאל קלנר נמצא איתנו בזום.

יעקב אשר: אני לא רוצה לשכוח אותו.

קטי קטרין שטרית: גם אני בזום.

יעקב אשר: הי, קטי, מה שלומך?

קטי קטרין שטרית: בבידוד.

קטי קטרין שטרית: צריך להישמר בוועדות.

שלמה קרעי: אני מבקש - - -

יעקב אשר: - - - אתה הולך לבקש?

שלמה קרעי: חס ושלום, אני לא מתכוון להתערב.

יעקב אשר: תפסיק להפריע אז הם ידברו.

שלמה קרעי: אדוני היושב-ראש, אני לא מפריע.

שלמה קרעי: אני כאן יוזם הדיון ואתה לא תגיד לי שאני מפריע.

יעקב אשר: אתה מפריע, אתה מפריע.

שלמה קרעי: יש לי שאלות הבהרה ויש לי דברים לומר.

יעקב אשר: אתה לא רוצה שאחרים ידברו.

שלמה קרעי: אני רוצה שהם ידברו, ואתם נותנים לכל תומכי הקרן חוץ ממי שרוצה להביע עמדה ביוזם הדיון.

יעקב אשר: חוץ מזה, באמת.

יעקב אשר: חוץ מזה, נכון.

יעקב אשר: בדיוק – חוץ מזה.

אלי אבידר: אם הוא לא יצעק הוא לא יתקדם.

יעקב אשר: משרדי ממשלה זה תומכי הקרן?

יאיר גולן: ברור, איזו שאלה.

זיו מאור: כן, זאת הנקודה בדיוק.

אלי אבידר: שמע את הבחור מאם תרצו, אני לא יודע איך קוראים להם.

יעקב אשר: שומעים משרדי ממשלה ואחר כך אנשים חיצוניים.

יעקב אשר: אז מה אתה זורק רפש?

יעקב אשר: לא עליי.

יאיר גולן: אדוני היושב-ראש, צר לי שהנושא הזה בכלל מגיע לדיון בוועדה בכנסת.

יאיר גולן: אני בוגר הקרן בשנת 2003-2002.

יאיר גולן: יצאתי ללימודי הקרן הזאת הישר מכיבוש רמאללה.

יאיר גולן: עברתי דרך בית המלון - -

קריאה: שחרור, לא כיבוש.

יאיר גולן: - - שבו התגוררנו.

יאיר גולן: הייתי שם יום ועליתי למטוס הישר מכיבוש רמאללה.

יאיר גולן: אני רוצה לומר לך שבניגוד למה שאמר עמיתי עידו נחושתן המקור לדיון הזה הוא לא אי הבנה ולא טעות, אלא זדון ושיקולים פוליטיים זרים.

יאיר גולן: אני רוצה לומר לך שהתמיכה של קרן וקסנר בחניכים היא אכן נדיבה אבל לא רק אני אלא רבים מהסטודנטים שנשלחים לחו"ל פותחים חסכונות כדי לממן את השהייה בבוסטון.

יאיר גולן: אני הוצאתי עשרות אלפי שקלים כדי לממן את שהייתי בברוקלין.

יאיר גולן: פשוט העלויות בבוסטון הן כבדות מאוד.

יאיר גולן: אבל אני ועמיתיי האחרים הכרנו בכך ששנת לימודים בהרווארד היא בעלת ערך עצום לקידומנו המקצועי וליכולת שלנו לספק שירות ציבורי הולם פה במדינת ישראל.

שלמה קרעי: משם קיבלת את הערכים שמדינת ישראל הופכת להיות כמו הנאצים?

יאיר גולן: אוי, זאת הערה כל כך חכמה ומתוחכמת.

יאיר גולן: כל הכבוד לך.

שלמה קרעי: תענה פעם אחת.

שלמה קרעי: מאיפה רכשת?

שלמה קרעי: משחרור רמאללה?

יאיר גולן: פשיסט כמוך לא תרם למדינת ישראל רבע ולא עשירית ממה שאני תרמתי.

שלמה קרעי: - - -

יאיר גולן: כמות - - - ליד האוזניים לא דומה - - - לך ליד האוזניים - -

שלמה קרעי: - - - למדינת ישראל - - -

יאיר גולן: - - כמות הפעמים שאני סיכנתי למען מדינת ישראל לא דומה למה שאפס כמוך תרם.

שלמה קרעי: שנות דור ייקח לתקן את הנזק שלך.

יאיר גולן: עלוב נפש וכלומניק.

קרן ברק: גם את - - - לימדו אותך שם בהרווארד?

אלי אבידר: יש ועדת אתיקה, תגידו?

קרן ברק: שמעת איך הוא מדבר?

יעקב אשר: אל תפריעו.

יאיר גולן: הדיון הזה, לצערי, הוא חלק ממסע הפחדה ומסע התקפה מיותר לחלוטין על אנשים שתרמו את מיטב שנותיהם למען מדינת ישראל.

יעקב אשר: תודה רבה, יאיר.

יאיר גולן: אני יכול להגיד שלקחתי קורסים שאינם קשורים לכל נושא פוליטי.

יאיר גולן: הם עסקו בניהול ציבורי, בפסיכולוגיה חברתית, בכלכלה, בסטטיסטיקה – כל הדברים האלה אין בהם שום גוון או צל של גוון פוליטי.

יעקב אשר: תודה רבה.

יאיר גולן: לכן אין להאשים את הקרן באיזושהי אינדוקטרינציה כזאת או אחרת.

בצלאל סמוטריץ': יאיר, אני שואל באמת - -

יעקב אשר: לא, לא, אתה דיברת, זה לא בסדר.

יעקב אשר: משפט סיום.

יאיר גולן: דבר אחרון – כבוגר הקרן מה שלמדתי והבאתי איתי מהרווארד, אחת האוניברסיטאות הטובות בעולם, תרם רבות ליכולת שלי להיות קצין טוב יותר, משרת ציבור טוב יותר - -

יעקב אשר: תודה.

שלמה קרעי: מזהה תהליכים טוב יותר.

יאיר גולן: ההומור של חבר הכנסת קרעי הוא בלתי נסבל.

יאיר גולן: אני מבקש לשפר אותו לאלתר.

יאיר גולן: אבל בואו נשים את זה בצד.

יעקב אשר: חצי משפט סיום.

יעקב אשר: יש עוד אנשים שרוצים לדבר.

יאיר גולן: אני אומר לך, אדוני היושב-ראש, קרן וקסנר – ואיני מתייחס לסגולותיו של לסלי וקסנר עצמו, אני מתייחס לפעילות של הקרן.

יאיר גולן: קרן וקסנר תורמת רבות לשירות הציבורי במדינת ישראל - -

יעקב אשר: אמרת את זה בהתחלה וזה נרשם.

יאיר גולן: - - אין בוגר של הקרן שלא יעיד שתפקודו פה בארץ השתפר - -

יעקב אשר: תודה, תודה.

יאיר גולן: - - ואני רוצה לומר לך שמתוך היכרותי את עמיתיי הבוגרים אנחנו משתרעים על פני כל הקשת הפוליטית בלי יוצא מן הכלל.

יעקב אשר: תודה רבה, יאיר.

יעקב אשר: קרן ברק, בבקשה.

שלמה קרעי: ככה מתבצעת הפיכה שלטונית.

יעקב אשר: אתה מפריע גם לקרן?

יעקב אשר: מילא שאתה מפריע לי.

יעקב אשר: אבל לקרן?

שלמה קרעי: חשבתי שזה לקרן.

יעקב אשר: אז קודם כול תעשי גילוי נאות שאת לא הקרן.

אלי אבידר: אמנם ברק אבל זה קרן.

יעקב אשר: גם קרן וגם ברק.

קרן ברק: אפילו לא בצחוק.

קרן ברק: גם ככה אני מקבלת את כל דוחות - - - קרן וקסנר.

אלי אבידר: קרן, העירו פה הערה על חוש הומור.

אלי אבידר: אמרת שאולי נשפר את זה קצת.

יעקב אשר: לא, לא.

יעקב אשר: התחלת לדבר אז תתחילי לדבר.

קרן ברק: כמות התקשורת שברק קשור לקרן וקסנר – אני חווה אותה ברמה היומיומית כי אני מקבלת האת הדוחות.

יעקב אשר: קרן, בבקשה.

קרן ברק: אני באתי מתפיסה אחרת לחלוטין.

קרן ברק: כנראה, הפתעתי כמה אנשים שהגעתי לדיון הזה, אבל התפיסה שלי היא ממקום ערכי איך השירות הציבורי במדינת ישראל צריך להיראות.

קרן ברק: אני לא מדברת פה בכלל – אין קשר לשמאל וימין מבחינתי, אין קשר לגופים פוליטיים כאלה ואחרים.

קרן ברק: כמו שחברי סמוטריץ' אמר, זה שתפיסת הפוליטית של בן אדם היא כזאת זה לא הופך אותו לעוכר ישראל אלא לאוהב ישראל בדרכו שלו.

קרן ברק: לכן אין פה קשר בכלל.

קרן ברק: אבל כשאני מסתכלת על השירות הציבורי, ואותו אני מבקרת לאורך שנים, שמבחינתי זה כמעט אותו פס ייצור של אנשים, עם אותה תפיסה ערכית, כלכלית וחברתית כמעט, אני תוהה עם עצמי.

קרן ברק: לכן זה טוב שאמרתם שגם מעוז ומנדל נמצאים כי כולם באים עם אותה תפיסה איך אני לא רוצה שהשירות הציבורי ייראה.

קרן ברק: הרי אם כל השירות הציבורי היה עובר עכשיו הכשרה ב"קוקה קולה" וכל היום היו מלמדים אותם בשירות הציבורי שקוקה קולה צריכה להיכנס לכל בית בישראל ורק קוקה קולה אף אחד לא היה שואל בכלל למה זה לא בסדר.

קרן ברק: אבל כשאותה קבוצה סגורה שגם נפגשת כל הזמן וכולם ממונים יחד ומתקדמים ומתקדמים וממשיכים להיפגש וממשיכים להעביר אותן חוויות ולתמוך זה בזה באותה תפיסה של פקידות ציבורית וכולם נראים אותו דבר ומאותו פס ייצור, כאן זה כבר נראה לי סוג של שטיפת מוח.

קרן ברק: אני דווקא להפך – אני רוצה פלורליזם, ואני רוצה שהשירות הציבורי ייראה אחר לחלוטין ושכל אחד יבוא מבית מדרש אחר ושונה.

יאיר גולן: קרן, אני מזמין אותך - - -

יעקב אשר: לא, לא, לא.

יאיר גולן: - - ותראי שאין שטיפת מוח בהרווארד.

קרן ברק: אתה הדוגמה לזה שיש שטיפת מוח.

יעקב אשר: יאיר, בהרווארד לא מפריעים.

קרן ברק: אתה הדוגמה מבחינתי.

יעקב אשר: בהרווארד לא מפריעים.

קרן ברק: אתה הדוגמה הקלסית.

קרן ברק: לא היו צריכים להביא לפה חוץ מאשר אותך לראות איך זה נראה.

יעקב אשר: למה אתה עושה את זה?

יעקב אשר: מה עכשיו?

יעקב אשר: היא מדברת - - -

שלמה קרעי: הוא עושה יותר נזק מתועלת לקרן כשהוא פה.

יעקב אשר: מה קרה?

יעקב אשר: היא לא יכולה להגיד את הדעה שלה?

קריאה: אתה נוזף רק באופוזיציה.

קרן ברק: היא לא יכולה כי ככה מלמדים אותם שם, שאם מישהו לא הולך בתלם ואם מישהו חורג אז משתלחים בו וקוראים לו "פשיסטים".

קרן ברק: זה בדיוק הסגנון.

קרן ברק: מבחינתי המדיום הוא המסר.

קרן ברק: יאיר גולן, אתה הדוגמה לכך.

יעקב אשר: תודה רבה.

יאיר גולן: כאחד שזכה פה לביטוי "נאצי" פעם אחר פעם אחר פעם - -

יעקב אשר: יאיר, יאיר.

יאיר גולן: - -אל תליני על זה שקוראים לכם פשיסטים.

שלמה קרעי: אתה גם קשה הבנה, אדון גולן.

שלמה קרעי: אני לא יודע מה מלמדים אתכם בקרן.

שלמה קרעי: לא קראתי לך "נאצים", אמרתי שאתה השווית את מדינת ישראל לנאצים.

יעקב אשר: יאיר.

קריאה: עוד פעם התחלנו עם הנאצים?

יעקב אשר: יאיר, בהרווארד לא היו נותנים לך לעשות את זה.

יעקב אשר: תודה רבה, קרן ברק.

קרן ברק: אני רק רוצה לסיים.

קרן ברק: המדיום הוא המסר.

קרן ברק: זאת דוגמה לאדם שעבר שטיפת מוח, וכל מי שלא חושב בדיוק כמוהו הוא גם משתלח בו.

יעקב אשר: תודה.

יעקב אשר: קיבלת ארבע דקות.

קרן ברק: אני חושבת שכל הקרנות האלה צריכים להיות עם פיקוח מאוד הדוק.

קרן ברק: אני לא מזלזלת, וכמו שאני אומרת זה אדם אוהב ישראל וכל מי שרוצה לתרום זה מצוין - -

יעקב אשר: צריך להיות בפיקוח.

יעקב אשר: אוקיי.

קרן ברק: - - אבל אנחנו צריכים לדעת בדיוק מה קורה שם כי השירות הציבורי שלנו בונה לנו את מדינת ישראל.

קרן ברק: בעיניי כרגע זה לא עושה לה טוב.

יעקב אשר: תודה רבה.

יעקב אשר: עורך דין זיו מאור, תנועת אם תרצו, בבקשה.

יעקב אשר: לאחר מכן חברי הכנסת מיכל וונש ואופיר סופר, אריאל קלנר וקטי שטרית.

זיו מאור: תודה, אדוני היושב-ראש, יש שני סוגים של עובדי מדינה: אלה שהיו בקרן וקסנר ואלה שרוצים להיות בקרן וקסנר.

זיו מאור: אין עובד מדינה שמסוגל לדבר על התופעה הזאת ללא משוא פנים ובצורה עניינית, לבחון שאלות אקוטיות שנוגעות לא רק לתוכן המוטה והחתרני שמעבירים שם לתלמידים - -

יאיר גולן: מאיפה ההמצאה הזאת?

יאיר גולן: איזה תוכן מוטה וחתרני?

יעקב אשר: יאיר, יאיר.

יאיר גולן: היית אי פעם בהרווארד?

יאיר גולן: ראית מה התכנית הלימודית?

יאיר גולן: אתה משקר.

יעקב אשר: יאיר, יאיר.

יאיר גולן: - - - אתה משקר - - -

קריאות: - - -

קריאה: תן לו לדבר, תן לו לדבר.

יעקב אשר: יאיר, אני קורא אותך לסדר פעם ראשונה.

זיו מאור: שני תארים במדיניות ציבורית, קראתי את הספרים של רון חפץ ואני יודע על מה אני מדבר.

קרן ברק: הוא לא ייתן לך לדבר כי אסור להגיד משהו רע.

קרן ברק: אסור.

קרן ברק: בדמוקרטיה אסור להגיד משהו אחר.

זיו מאור: גם עובדי מדינה שהיו בקרן וקסנר או שרוצים להיות בקרן וקסנר - -

יעקב אשר: יאיר, אני קורא לך לסדר פעם ראשונה.

יעקב אשר: הדבר האחרון שאני רוצה זה להוציא אותך.

יעקב אשר: אל תביא אותי לזה.

זיו מאור: אותם עובדי מדינה שהיו בקרן וקסנר או שרוצים להיות בקרן וקסנר לא רק שלא שאינם מסוגלים להתייחס בשוויון נפש וללא משוא פנים אל התכנים של התכנית, אלא גם לשאלה המשפטית הפשוטה, האם מדובר במתנה או לא.

זיו מאור: אי אפשר לקרוא את חוק שירות הציבור (מתנות) בלי לראות שמה שמקבלים עובדי המדינה כאשר הם נוסעים לקרן וקסנר זאת מתנה בהיותם עובדי ציבור.

זיו מאור: אין ועדה – לא הוועדה הלא חוקית לפי סעיף 51 לתקשי"ר ולא מחלקת השכלה שנמצאת בנציבות שירות המדינה ואפילו לא ועדת המתנות עצמה שיושבת במשרד המשפטים שמוסמכת לתת את המתנה הזאת.

זיו מאור: אני רוצה להגיד לבוגרי קרן וקסנר, עובדי המדינה: חברים, זה נגמר.

זיו מאור: אתם תצטרכו להחזיר את הכסף כי זה החוק.

זיו מאור: חוק שירות הציבור הוא חד משמעי בנושא הזה.

זיו מאור: עובד ציבור שמקבל מתנה בהיותו עובד ציבור חייב להחזיר את שוויה לאוצר המדינה.

זיו מאור: היום תנועת אם תרצו מגישה את העתירה לבג"ץ.

זיו מאור: סיימנו להכין אותה בימים האחרונים.

זיו מאור: אני כבר אומר מראש – החבר'ה שיושבים על המזוודות לקראת היציאה למחזור ה-32 של קרן וקסנר שהיה אמור לצאת עכשיו – יכול להיות שיתעכב בגלל הקורונה – הולכים להתמודד עם בקשה לצו ביניים.

זיו מאור: אי אפשר עם הפרת החוק הזאת.

יעקב אשר: תודה רבה.

זיו מאור: אי אפשר עם הפרת החוק הזאת.

זיו מאור: יש חוק במדינת ישראל והעובדה שאנחנו עושים מיצוי הליכים במשרד המשפטים ובנציבות שירות המדינה, ואומרים לנו שוב ושוב שזאת לא מתנה ומפנים אותנו לסעיף לא חוקי בתקשי"ר היא בלתי מתקבלת על הדעת.

זיו מאור: תודה רבה.

יעקב אשר: תודה רבה.

יואב סגלוביץ': למה זה לא מתקיים בביקורת המדינה?

יואב סגלוביץ': למה זה לא מתקיים - - -

שלמה קרעי: אני מקווה שזה לא יגיע לפוגלמן כי אחרת אין לך סיכוי.

יעקב אשר: כי ככה החליטה הכנסת, שזה יגיע לפה.

יואב סגלוביץ': אדוני, זה נראה לך סביר שכל זב חוטם פה ידבר מה שהוא רוצה פה - - - ועדת חוקה - -

קרן ברק: שמעת את עצמך?

שלמה קרעי: סגלוביץ, להדליף מחקירות - - -

יואב סגלוביץ': תדבר עליי, לא על שופט.

קרן ברק: אתה מדבר על ראש ממשלה?

שלמה קרעי: למה, השופט מורם מעם?

שלמה קרעי: שופטי בית המשפט העליון - - -

יעקב אשר: סליחה, אני לא נכנס לדקויות של אף אחד.

קרן ברק: אתה מקשיב לעצמך?

קרן ברק: אתה מדבר איך שאתה רוצה, על מי שאתה רוצה.

יעקב אשר: אני מבקש, אל תפריע לי.

יעקב אשר: ממשרד ראש הממשלה דיברה קודם תמר פלד אמיר והיא מבקשת לעלות שוב.

יעקב אשר: אבל את לא שמעת אותנו בפעם הקודמת ודיברת ודיברת.

יעקב אשר: אז בקצרה, מה רצית להוסיף?

תמר פלד אמיר: מאוד קצר.

תמר פלד אמיר: אני פשוט נקטעתי לפני משפט נוסף שרציתי להוסיף וגם, לבקשת משרד ראש הממשלה, להביא את עמדתו.

תמר פלד אמיר: אז דבר ראשון שאני רוצה לומר זה שהאגף היום הוא אגף צעיר אבל בחלוף כמה שנים מפעולתו הוא שמח על ההזדמנות ועל המהלך שאילן רם מהנציבות ציין – של ההסדרה של התקשרויות בכלל של קרנות וגופים חוץ-ממשלתיים בתכניות מהסוג הזה.

תמר פלד אמיר: נשמח להיות שותפים.

תמר פלד אמיר: מנכ"ל משרד ראש הממשלה ביקש לציין שההסדרה הזאת חשובה בעיניו, והוא מבקש שהיא תקרה.

תמר פלד אמיר: היא תקרה בהשתתפותנו.

תמר פלד אמיר: הוא ביקש להוסיף שעד שיוסדרו ההתקשרויות בדומה לזאת – וזה לא נוהל או ההסדרה שהיא רק על הקרן, אלא על התקשרויות עם גופים חוץ-ממשלתיים ותכניות השתלמות מהסוג הזה.

תמר פלד אמיר: עד אז הוא מבקש להקפיא את ההשתתפות של העובדים שלו בתכניות מהסוג הזה.

תמר פלד אמיר: היה לי חשוב להביא את דבריו.

קריאות: מצוין.

יעקב אשר: תודה רבה.

יעקב אשר: חברת הכנסת מיכל וונש, בבקשה.

מיכל וונש: תודה רבה, אדוני היושב-ראש, אני חייבת להתחיל בזה שיש לי עצב גדול על כך שזאת האתנחתא שאנחנו לוקחים בוועדה המכובדת שמתנהלת בדרך כלל בצורה אחרת לחלוטין.

מיכל וונש: אני, בכל אופן, נבוכה.

מיכל וונש: אני רוצה להפריד פה בין הדברים שנאמרו על-ידי כל כך הרבה גורמים, החל מהכרח בשקיפות ונגישות של המידע.

מיכל וונש: באמת חשוב מאוד שמדינת ישראל תתחיל להתנהל בצורה הזאת לגבי כל הקרנות – נאה דורש, נאה מקיים.

מיכל וונש: הכול בסדר.

מיכל וונש: אני גם רוצה להעיר לחלק מחבריי שחייבים להיות מודעים לכך שככל הנראה המגזר השלישי כולו מתנהל בצורה שעדיין טרם יש לה שקיפות.

מיכל וונש: זה אומר שכל הגורמים שמזינים ומסייעים לקשישים ומסייעים לנכים – חייבים להיות מודעים לכך שעכשיו מדינת ישראל יכולה להחליט – אנחנו לא מקבלים יותר כספים – לא ממדינות למחקר משותף עם אוניברסיטאות ולא מגורמים פרטיים.

מיכל וונש: הלוואי שמדינת ישראל תקבל את ההחלטה הזאת.

מיכל וונש: ואכן, ב-72 השנים הקרובות שלה תממן את כל ההכשרה של נציבות שירות המדינה ושל כלל אזרחי מדינת ישראל שיוצאים לתפוצות – לא משנה לאן – כדי להשביח את המגזר הציבורי.

מיכל וונש: מעבר לנושא הפנימי אני רוצה לומר כמי שחוקרת - -

יעקב אשר: לחתור לסיום.

מיכל וונש: - - כן, אדוני, כולם דיברו פה הרבה זמן.

מיכל וונש: אני אקח את הזמן שלי.

מיכל וונש: כיוון שכמי שחוקרת הרבה מאוד זמן את ההשלכות של מה שקורה פה, את הפרסונליזציה והפוליטיציה של האקדמיה כלפי חוץ, חשוב מאוד שאנחנו נבין שאנחנו כרגע נוטלים חלק כמעט בהחלשתה של מדינת ישראל באופן פעיל מאוד בזירה הבין-לאומית, במאבקים שאנחנו מנהלים בזירה הבין-לאומית לדה-לגיטימציה שנעשית למדינת ישראל, לדמוניזציה שנעשית למדינת ישראל ולמוסר הכפול שמופעל כלפי מדינת ישראל.

מיכל וונש: כיוון שברגע שלוקחים קרן ספציפית – ואני לא קושרת לא לאיש הנדבן שמאחורי הקרן וגם לא לאהוד ברק, שזה פשוט לא הנושא.

מיכל וונש: הנושא הוא השבחת השירות הציבורי שמדינת ישראל - -

יעקב אשר: תודה רבה.

מיכל וונש: - - מכירה בפועלה.

מיכל וונש: חשוב שחבריי יידעו שגם אלן דרשוביץ שהוא גם מרצה בכיר בהרווארד חווה את הדה-לגיטימציה הזאת.

מיכל וונש: זאת אומרת אם אנחנו הולכים עכשיו לקחת חלק בדבר הזה אנחנו נשלם את המחיר - -

יעקב אשר: תודה רבה.

מיכל וונש: שנייה, אדוני היושב-ראש.

מיכל וונש: - - גם מבחינת השירות הציבורי של מדינת ישראל שאדרבה – כל מי שיוצא לחו"ל מבין עד כמה אתגרי מדינת ישראל הם גדולים בזירה הבין-לאומית.

מיכל וונש: ואני יכולה לחתום שכל מי שחוזר מחו"ל – לא משנה עם איזה עמדות שיצאו – וזה לא תינוק שנשבה - -

בצלאל סמוטריץ': - - - בא ויחזור שמאלני.

בצלאל סמוטריץ': זה מה שאת אומרת.

מיכל וונש: סליחה, סליחה - -

בצלאל סמוטריץ': הוא יבין את המורכבות של האתגרים ויחזור שמאלני.

מיכל וונש: זה לא תינוק שנשבה.

מיכל וונש: זה לא קשור לשמאל וימין, בצלאל, אתה מפספס פה נקודה - -

בצלאל סמוטריץ': זה כן קשור.

יעקב אשר: אוקיי, תודה רבה, מיכל.

מיכל וונש: אני רוצה לסיים.

יעקב אשר: אז תסיימי.

מיכל וונש: זה לא תינוק שנשבה.

מיכל וונש: אלה אנשים שכבר משרתים בשירות הציבורי, יוצאים לחו"ל וחוזרים עם כל הניסיון וכל התובנות וכל ההבנה מהם אתגרי מדינת ישראל בזירה הבין-לאומית.

מיכל וונש: ואת כל זה מנגישים ועושים ופועלים כשהם חוזרים ארצה לטובת כלל אזרחי ישראל.

מיכל וונש: אנחנו פה פשוט שומטים את הקרקע מתחת רגליהם.

יעקב אשר: תודה רבה.

יעקב אשר: חבר הכנסת סופר, בבקשה.

שלמה קרעי: חוזרים ומנסים לקבוע מדיניות של - - - משרתי ציבור.

יעקב אשר: תודה, שלמה, חבר הכנסת סופר יודע לדבר.

אופיר סופר: אדוני היושב-ראש, תודה רבה.

יעקב אשר: שתי דקות.

יעקב אשר: אני ממש מבקש – יש כאן עוד חברים.

אופיר סופר: זה יהיה דקה.

אופיר סופר: אף אחד בחדר לא חולק על כך שהשפעתה של קרן וקסנר היא אדירה.

אופיר סופר: מדובר על ליבת הפקידות ומפקדי צה"ל.

אופיר סופר: מדובר פה על אחד ממפעלי הביטחון הלאומי החשובים של מדינת ישראל.

אופיר סופר: כשכל-כך הרבה ריח רע נודף מן העניין – גם אם הוא תפור משפטית – ואנחנו מתייחסים לזה כאל מפעל ביטחוני לאומי חשוב משל היינו מפקידים את קורס הטיס בידי גורם זר – נכון, אז הוא תורם ואכפת לו והוא ציוני גדול, אבל לא ייתכן שמדינת ישראל תפריט את הדבר החשוב כל-כך בידי גורמים פרטיים.

אופיר סופר: מדינת ישראל לא יכולה לעמוד בפיתוי של כמה עשרות מיליונים?

אופיר סופר: לא מדובר כאן על משהו צדדי - -

יאיר גולן: אתה מציע שלא נלמד בהרווארד?

יאיר גולן: אני לא מבין את העניין הזה.

קריאות: - - -

בצלאל סמוטריץ': אני מציע שהמדינה תממן את ההכשרות.

אופיר סופר: מדובר כאן על מפעל עם משמעות של ביטחון לאומי משמעותי, וכך צריך להתייחס לזה.

אופיר סופר: לכן לא ייתכן שאנחנו נפריט את זה.

אופיר סופר: משל, נניח, היינו נותנים לקרן וקסנר להפקיד את כל סכומי העתק האלה בכסף שהמדינה מנהלת אותו באופן עצמאי לגמרי.

אופיר סופר: היא הייתה תורמת.

יעקב אשר: תודה רבה.

יעקב אשר: חבר הכנסת קלנר, בבקשה.

יעקב אשר: אחרונה חביבה, קטי שטרית.

אריאל קלנר: שלום, אדוני.

יעקב אשר: שתי דקות, בבקשה.

אריאל קלנר: תודה, אדוני.

אריאל קלנר: במאה ה-19 היה ברוסיה פרופסור בשם דניאל חוולסון.

אריאל קלנר: הוא היה יהודי שהתנצר והפך להיות נוצרי אורתודוכסי.

אריאל קלנר: שאלו אותו: מדוע התנצרת?

אריאל קלנר: זה היה מתוך אמונה או מתוך אינטרס?

אריאל קלנר: הוא אמר: בוודאי, מתוך אמונה; האמונה שהרבה יותר כדאי להיות פרופסור בסנט-פטרסבורג מאשר להיות מלמד באיזה חדר בעיירה שכוחת אל ברוסיה.

אריאל קלנר: למה אני מספר את הסיפור הזה?

אריאל קלנר: כי מדברים פה על קרן וקסנר, קרן שכמו שאנחנו למדים, יודעת לפנק היטב בתנאים נהדרים את אלה שהיא חפצה ביקרם ואלה שהיא חפצה לרומם אותם.

אריאל קלנר: אנשים מהשירות הציבורי עם כל דעות ועמדות אבל היא מקדמת אותם.

אריאל קלנר: בסופו של דבר הם מקבלים פה הרבה מאוד מהקרן הזאת.

אריאל קלנר: כמו שאנחנו מבינים לקרן הזאת יש אג'נדה מאוד ברורה.

אריאל קלנר: חבר הכנסת סמוטריץ' ציין זאת היטב - -

קריאה: לא אמת.

אריאל קלנר: קרן ברק - - -

יאיר גולן: זה שאתה חוזר על השקר שיש לה אג'נדה זה לא הופך את זה לאמת.

יעקב אשר: תודה רבה.

אריאל קלנר: - - - יש פה פס ייצור בצורה מובהקת - - -

שלמה קרעי: - - - כמה מיליון דולר - - -

קריאה: אני, כנראה, תוצאה מקולקלת של פס הייצור.

יעקב אשר: - - - הוא מדבר יפה לא פחות ממך.

אריאל קלנר: - - -

שלמה קרעי: אדוני היושב-ראש, החלטת להתנגח בי עכשיו?

יעקב אשר: אבל תן לו לדבר.

שלמה קרעי: מה החלטת - - - עכשיו?

יעקב אשר: תן לו לדבר.

שלמה קרעי: זרקו פה כמה הערות וגם אני זרקתי.

שלמה קרעי: מה קורה איתך?

יעקב אשר: הנה, תראה.

שלמה קרעי: בסדר - - -

יעקב אשר: - - - מהסיעה שלך.

אריאל קלנר: השירות הציבורי בישראל - - - משליך על כולנו, על כל המרחב הציבורי עם אג'נדה מאוד ברורה.

אריאל קלנר: את הדבר הזה צריך להפסיק.

אריאל קלנר: לא ייתכן שקרן חיצונית תנסה להשפיע – עם כל הטוב שבעולם וכל הכוונות הטובות בעולם - -

יעקב אשר: תודה.

אריאל קלנר: - - ותעביר את המסרים שלה במדינת ישראל הריבונית - -

יעקב אשר: תודה רבה.

אריאל קלנר: - - - קלסי, מדובר על קרן עם אג'נדה פוליטית שמנסה להשפיע על הדמוקרטיה הישראלית ועל עיצוב הפקידות הבכירה שלה.

אריאל קלנר: הדבר הזה חייב להיעצר.

אריאל קלנר: הגיעה העת לעצור את זה.

יעקב אשר: תודה רבה.

יעקב אשר: שמואל הולנדר, בבקשה.

יעקב אשר: ממש 60 שניות כי יש עוד חברת כנסת אחת אחריו, ובזה אנחנו מסיימים.

יעקב אשר: שלום, אדוני.

שמואל הולנדר: שלום וברכה.

שמואל הולנדר: האמת היא שמאוד כאב לי לשמוע את הדברים שאמר חבר הכנסת קרעי, שאני מאוד מעריך אותו, וגם אחרים.

שמואל הולנדר: אני חושב שעושים עוול מאוד גדול גם לקרן, ובוודאי, ליהודי יקר כמו וקסנר שתורם סכומים אדירים מתוך כוונות טהורות להשביח את השירות הציבורי בישראל.

שמואל הולנדר: אני מכיר את התכנית הזאת מהיום שהיא נולדה ב-1989.

שמואל הולנדר: אז הייתי היועץ המשפטי של הנציבות, ולימים כשהייתי נציב שירות המדינה ישבתי במשך כ-13 שנים בוועדה שבחרה במועמדים.

שמואל הולנדר: זה הליך נקי מאין כמוהו.

שמואל הולנדר: הלוואי שכל ההליכים האחרים בשירות המדינה היו כל-כך נקיים.

שמואל הולנדר: התכנית היא מצוינת, אין שם שום שטיפת מוח.

שמואל הולנדר: אני מכיר אותה היטב.

שמואל הולנדר: זה ממש לא נכון.

יעקב אשר: שמואל הולנדר, תודה רבה.

יעקב אשר: אני מתנצל על החיתוך הזה.

יעקב אשר: חברת הכנסת קטי שטרית, בבקשה.

קטי קטרין שטרית: עם כל הכבוד לקרן הנכבדה ולכל הקרנות, יש לי שאלה – למה אופיר סופר שיושב כאן בוועדה והוא מג"ד במילואים, לא קיבל זימון, לעומת יאיר גולן, לדוגמה.

קטי קטרין שטרית: אני אגיד לכם למה – מפני שמדובר במועדון חברים.

קטי קטרין שטרית: אני אחרי שיחה - -

יאיר גולן: שקר וכזב.

יאיר גולן: אין שום זימון, אני לא זומנתי לקרן.

קטי קטרין שטרית: - - -

יאיר גולן: יש מודעה בעיתון.

יאיר גולן: כל אחד שרוצה פונה.

יעקב אשר: יאיר.

יאיר גולן: זה שקר.

יאיר גולן: אין זימון לקרן.

קטי קטרין שטרית: - - -

שלמה קרעי: מה הבטיחו לך?

קרן ברק: יאיר, אתה עושה את השירות הכי טוב למה שאנחנו צועקים נגד הקרן.

יאיר גולן: היא משקרת, משקרת.

יאיר גולן: אין זימון לקרן.

יעקב אשר: יש לנו דקה וחצי לדיון.

יאיר גולן: אף אחד לא פנה אליי.

יאיר גולן: אני פניתי מיוזמתי.

זיו מאור: יש לי פה הזימון - - -

קטי קטרין שטרית: יאיר גולן, אתה שייך לישראל הראשונה, אנחנו שייכים לישראל השנייה.

קטי קטרין שטרית: אומר לך משהו – כמי שמרצה והרצתה מינהל ציבורי אף אחד לא ביקש לא להעביר אותי בוועדה, לא להמליץ על השם שלי.

קטי קטרין שטרית: אז, בוא, תשאיר את מה שיש לי באופן אישי להגיד.

יאיר גולן: אף אחד לא זימן אותי.

יאיר גולן: אני אומר לך.

יאיר גולן: ראיתי מודעה בעיתון – פניתי.

קריאות: - - -

יאיר גולן: יכולת לפנות בדיוק כמוני - -

יעקב אשר: יאיר, יאיר.

יאיר גולן: - - אל תשמיצי ואל תשקרי.

יעקב אשר: יאיר, אתה רוצה שאני אעבור על תקנון הכנסת?

יעקב אשר: אני צריך לסיים.

קטי קטרין שטרית: כמה סטודנטים בתכנית הזאת יצאו מעיירות הפיתוח?

קטי קטרין שטרית: כמה סטודנטים יצאו מהשלטון המקומי - -

יעקב אשר: אז - - - בוועדת אתיקה.

קטי קטרין שטרית: - - ששם חשוב מאוד ניהול ציבורי.

יעקב אשר: תודה.

קטי קטרין שטרית: לימודים גבוהים במוסד יוקרתי כמו הרווארד אוטומטית ממקד את הבוגרים שלהם בעדיפות גבוהה והמשך ההתקדמות שלהם במערכת הציבורית ובמשרות המפתח.

קטי קטרין שטרית: אז אני שואלת שאלה - -

יעקב אשר: אחרונה.

קטי קטרין שטרית: - - אם זאת לא אג'נדה אז למה לא להקים ועדה שתהיה עם שקיפות, שלא יבקשו מהשלטון המקומי רק להעביר המלצה לשמות - -

יעקב אשר: תודה רבה.

קטי קטרין שטרית: - - צריך גם כמה שמות שהועברו באמת נמצאים - - -

יעקב אשר: אני חייב לסיים.

יעקב אשר: תודה.

יעקב אשר: תהיי בריאה.

קטי קטרין שטרית: אני אגיד לכם – המספרים הם מפתיעים - -

יעקב אשר: קטי, אני חייב לעצור אותך.

קטי קטרין שטרית: - - וכנראה, מדובר באג'נדה שצריך לקדם אותה - -

יעקב אשר: השעה 1:00 בעוד 20 שניות.

יעקב אשר: תודה.

יעקב אשר: אפשר לעצור?

קטי קטרין שטרית: - - ואם מקדמים אותה אז כנראה מקדמים אותה רק לאנשי שמאל כי אנשי ימין כמונו לא - - -

יעקב אשר: אני מודה לכולם על הדיון.

יעקב אשר: הדברים שנאמרו על-ידי נציבות שירות המדינה ומשרד ראש הממשלה שמדברים על הסדרה או בדיקה של הדברים הללו, כמובן נשמח לקבל עדכון בעניין הזה.

יעקב אשר: אני מודה לכולם.

יעקב אשר: יום טוב.